ЎзА - Қонун лойиҳаси муҳокамасига бағишланган давра суҳбати бўлиб ўтди\nҚонун лойиҳаси муҳокамасига бағишланган давра суҳбати бўлиб ўтди\n04.10.2017 16:31 Чоп этиш версияси\nТошкент врачлар малакасини ошириш институтида Ўзбекистон Республикасининг “Одам аъзолари ва тўқималарини трансплантация қилиш тўғрисида”ги қонуни лойиҳаси муҳокамасига бағишланган давра суҳбати бўлиб ўтди.\nЎзбекистон “Адолат” социал-демократик партияси, Ўзбекистон Республикаси Соғлиқни сақлаш вазирлиги ҳамда Тошкент врачлар малакасини ошириш институти ҳамкорлигида ташкил этилган тадбирда Олий Мажлис Қонунчилик палатаси депутатлари, тиббиёт соҳасидаги мутасадди вазирлик ва идоралар ходимлари, профессор-ўқитувчилар, олимлар, экспертлар ва партия фаоллари иштирок этди.\nМамлакатимизда тиббий хизмат кўрсатиш соҳасини тубдан ислоҳ қилиш, кўрсатилаётган тиббий хизматлар сифатини юксалтириш, уларнинг турини янада кенгайтириш борасида амалга оширилаётган изчил ислоҳотлар самарасида халқимиз саломатлиги мустаҳкамланаётгани таъкидланди. Соҳани янада ривожлантириш, бу борада ечимини кутаётган муаммоларни бартараф этиш бўйича тизимли ишлар бажарилмоқда.\nМаълумотларга кўра, мамлакатимизда ўн минглаб беморлар органлар ва тўқималар трансплантациясига муҳтож. Бундай беморларга буйрак, жигар, юрак, ўпка сингари тўқима ва органларни трансплантация қилиш орқали уларнинг ҳаётини сақлаб қолиш мумкин. Мамлакатимизда мавжуд баъзи чекловлар туфайли айрим тиббий муолажаларни ўтказиш, хусусан, трансплантология масаласида фуқароларимиз ҳамон хориждаги тиббиёт муассасаларига мурожаат қилмоқда. Хорижда даволаниш учун фуқароларимиз ҳам маблағ, ҳам вақт жиҳатдан қийинчиликларга учрамоқда.\nШундан келиб чиқиб, партия томонидан аҳоли ўртасида талаб юқори бўлган тиббиёт муолажаларига, жумладан, трансплантология тиббий хизматига рухсат беришнинг ҳуқуқий асосларини яратиш борасида амалий ишлар олиб борилмоқда. Жорий йилнинг август ойида Ўзбекистон Республикаси Соғлиқни сақлаш вазирлиги ҳамда Ўзбекистон “Адолат” социал-демократик партияси ўртасида ҳамкорлик меморандуми имзоланиб, вазирлик билан ҳамкорликда ишчи гуруҳ тузилди. Қўшма чора-тадбирлар режаси ишлаб чиқилди. Мазкур ҳужжатда белгиланган тадбирлар қаторида “Одам аъзолари ва тўқималарини трансплантация қилиш тўғрисида”ги қонун лойиҳасини ишлаб чиқиш, уни кенг жамоатчилик иштирокида муҳокама қилиш белгиланган.\nМазкур қонун лойиҳаси Ўзбекистон норматив-ҳуқуқий ҳужжатларнинг муҳокамаси порталида умумий муҳокамага қўйилди. Шунингдек, ушбу ҳужжат ҳудудлардаги тиббиёт муассасалари ҳамда соҳага ихтисослашган олий ўқув юртларида партия электорати ва депутатлари иштирокида кенг муҳокама қилинмоқда.\nҚонун лойиҳасининг асосий мақсади замонавий фан ва тиббиёт амалиёти ютуқларини ҳисобга олган ҳолда инсон органлари, тўқима ва ҳужайраларини трансплантация қилиш соҳасидаги муносабатларни тартибга солишдир. Қонун лойиҳасини ишлаб чиқишда ушбу соҳадаги хорижий тажриба ҳамда Жаҳон соғлиқни сақлаш ташкилоти тавсиялари инобатга олинган.\nДавра суҳбатида қонун лойиҳасида назарда тутилаётган нормалар муҳокама этилиб, иштирокчиларнинг таклифлари тингланди.


Пичоқ кўтарган «мажнун» нима учун севгилисининг онасини ўлдирди? » Ўзбекистон янгиликлари – Zamin.uz\nПичоқ кўтарган «мажнун» нима учун севгилисининг онасини ўлдирди?\n02 октябрь 2019, 11:24\nҲозир Мажнундай сева оладиган йигитлар йўқ, улар фақат бадиий китоб ёки фильмларда дейдиганлар адашади. Орамизда шундай йигитлар бор, улар ўз севги қиссаларини ёзишмоқда. Бу яхши, албатта. Бироқ муҳаббатнинг ўз имтиҳонлари бор. Ундан матонат билан ўта олган ошиқларгина маҳбубасига эришади. Аммо зўрлик билан эмас. Агар ишқ қиссаси қотиллик билан якун топса, бу муҳаббат эмас, жиноят деб аталади.\nМавсумий ишлар билан шуғулланиб, ризқини териб юрган Жасур Жалиловни (исм-фамилиялар ўзгартирилган) тақдир Сирдарё вилоятига етаклади. 2015 йилда у Сирдарё туманидаги қандолат цехида ёлланиб ишлай бошлади. Бу ерда у Шоира исмли аёл билан танишиб қолди. Бу танишув йигитнинг муҳаббати сари йўл очди. Йўқ, у ўша аёлни севиб қолмади. Бироқ севги қиссасининг бир томони айнан шу аёлга бориб тақалар эди-да. Сабаби, Шоира опанинг биринчи турмушидан 2000 йилда туғилган Нигора исмли қизи бўлиб, Жасур уни ёқтириб қолди.\nҚиз ҳам йигитнинг севгисини рад қилмади. Тунлари узоқ суҳбатлар, пинҳона учрашувлар икки дилни бир-бирига боғлаб қўйди. Бу орада Шоира опа Жасурга шериги билан бирга Сирдарё шаҳридаги хонадонида ижарада туриши мумкинлигини билдирди. Бу эса севишганлар орасидаги масофани ҳам яқинлаштирарди. Жасур шериги Илҳом билан Шоира опанинг уйига кўчиб ўтди. Йигитнинг бахтига оғайниси ишлари кўнгилдагидек бўлмаётгани сабабли уйига қайтиб кетди. Жасур эса севгилисининг ёнидан бир қадам ҳам жилишни истамасди.\nЖасурнинг муҳаббати чин эди, Нигора билан тўрт йилни ширин орзу-ҳаваслар оғушида ўтказишди. Ниҳоят Жасур қизнинг онасига Нигорага уйланиш қарорини маълум қилди. Бироқ Шоира опа розилик бермади.\n— Қизимни узоққа, бунинг устига қишлоққа бермайман, — дейди қатъий оҳангда она.\nМана шу жавобдан кейин Жасур қизни олиб қочиб бўлса ҳам муҳаббатига эришиш ҳақида ўйлай бошлади.\n«Онаси Нигорани бермаслигини эшитганимдан кейин 2019 йилнинг апрель ойида у билан гаплашиб, уйимизни кўрсатиш учун Қашқадарё вилоятига олиб келдим. У икки кун уйимизда яшаганидан кейин ИИБ ходимлари келиб, Нигорани онасининг олдига қайтариб олиб кетишди», — деди Жасур ўзининг кўрсатмасида.\nВо ажаб, ўғли бир қизни уйига етаклаб келиб, «Бу бўлажак келинингиз!» деса, ота-она жимгина кутиб олаверса. Тўғри, Жасурнинг нияти ўзи севган инсон билан турмуш қуриш бўлган. Бироқ ота-онаси у танлаган йўл тўғри эмаслигини уқтириб, қулоғидан чўзиб қўйганида эҳтимол мудҳиш воқеа рўй бермаган бўларди. Афсуски…\nЁр соғинчими ё бошқа сабаб биланми, 2019 йилнинг 17 май куни Жасур Сирдарёга от солди. Манзилга етиб келганида дарвоза ичкаридан қулфланган эди. У қулфини очиб ҳовлига киради ва ичкаридаги хонада Нигора телефонда ким биландир суҳбатлашаётганини эшитиб, дарҳол ўша хонага йўналади. Кира солиб Нигорага ўдағайлаб кетади.\n— Ким билан гаплашаяпсан? — дея жиноят устида қўлга тушган одамдай эсанкираб қолган қизнинг қўлидан телефонни юлиб олиб, Нигоранинг суҳбатдошига ҳам заҳрини сочади. — Сен кимсан, нега унга қўнғироқ қилаяпсан? У менинг севган қизим.\nШу билан алоқа узилади. Жасур эса Нигорани ким билан гаплашаётган эдинг деб қистайди. Қиз Шерзод исмли таниши билан гаплашаётганини айтганида Жасурнинг зардаси қайнаб, Нигоранинг юзига тарсаки тортиб юборади. Бунга ҳам қаноат қилмай, қизнинг телефонини ерга уриб парчалаб ташлайди.\nБу орада жанжалнинг устига Шоира опа келиб қолади. Жасур энди қизи қолиб, онаси билан ҳам ади-бади айтишиб кетади. Рашк сабаб ўзини телбалардек тутаётган йигит стол устида турган пичоқни қўлига олиб, Шоира опанинг қорнига тиқиб олади. У оғриқдан инграб, ерга қулайди.\nОшиқ йигит бу ҳолатда зудлик билан тез ёрдам чақиришни ўйлаб ҳам кўрмади. Аксинча севгилисининг бўйнига пичоқ тираб, уни ўзи билан кетишга мажбурлади. Нигора ноилож унинг шартига кўнди. Улар ярадор онани уйда қолдириб, Қашқадарёга йўл олишди.\nАввалги сафар севгилисини уйига олиб борганида ички ишлар ходимлари ортига қайтариб кетгани «дарс» бўлган чамаси, Жасур бу гал бошқа манзилни танлади. У Нигорани ярим тунда тоғасининг хонадонига бошлаб борди. Гўё шу билан ҳуқуқни муҳофа қилувчи орган ходимларини чалғитмоқчи эди. Аммо унинг ҳийласи ўтмади. Эртаси куни унинг қўлларига кишан солинди. Чунки шифокорлар тиббий ёрдам кўрсатганига қарамай Шоира опа олган жароҳати оқибатида касалхонада вафот этган эди.\nЖорий йилнинг 14 август куни пичоқ тутган «Мажнун»га нисбатан суд ҳукми ўқилди. Унга кўра Ж.Жалилов 8 йилу 2 ой муддатга «кесилди».\nСирдарё тумани прокурорининг ўринбосари\nЯнгиликлар » Жамият » Пичоқ кўтарган «мажнун» нима учун севгилисининг онасини ўлдирди?\n14:07 Бухорода йигит ўз севгилисига суиқасд қилди\n08:05 Осиёлик йигит уч метрлик кобрага уйланди!\n16:56 Мунажжим: Муҳаббат бобида ким мажнун-у, ким фарҳод?\n11:39 Хитойлик йигит севги изҳор қилаётган пайтда дарахтга осилиб қолди


Кунига бир дона олма истеъмол қилсангиз... - Халқ сўзи\n12:00 21 Апрель 2018 Lifestyle\nРаш (АҚШ) университети бир гуруҳ тадқиқотчиларининг таъкидлашича, олма ва барра кўкатлар мияни когнитив бузилишлардан сақлайди. Бу ерда гап ёш ўтиб бориши билан хотира сусайиши, ишчанлик қобилиятининг пасайиши хусусида бормоқда. 1997 йилда Чикагода бошланган “Memory and Aging Project” лойиҳаси доирасида 960 нафар кекса ёш қамраб олинган.\n2004 йилдан 2013 йилгача бўлган муддат мобайнида уларда миянинг когнитив хусусияти қай даражада эканлигини аниқлашга имкон берувчи синовлар ўтказилди. Қолаверса респондентлардан турли сўровномалар ҳам олинди. Натижалар шуни кўрсатдики, ҳаёти давомида кўпроқ барра кўкатлар истеъмол қилган кўнгиллилар мия фаолияти билан боғлиқ тестларни муваффақиятли топширишган. Сўралувчиларнинг ўртача ёши 81 ёшни ташкил қилишини ҳисобга олсак, ёш ўтиб бориши билан ёши катта одамларнинг умри давомида кўп кўкат истеъмол қилган кесалар миясининг когнитив хусусиятлари яхшироқ эканлигига амин бўлиш мумкин. Шу сабабли бўлса керак тадқиқотчи Марта Клер Моррис қаришга қарши “профилактика” сифатида айнан кўкатларни кўп истеъмол қилиш зарурлигини таъкидлайди.\nУнинг айтишича, ҳеч бўлмаганда бир портсия кўкат истеъмол қиладиган одамларнинг ёши бундай неъматларни кам истеъмол қиладиганларга нисбатан 11 ёшга навқиронроқ бўлади.\nАввалроқ спорт билан шуғулланишдан олдинроқ лавлаги шарбати истеъмол қилиш мияни “ёшартириши” аниқланган эди. Бундан ташқари миянинг қаришини ултратовуш ёрдамида секинлатиш мумкинлиги исботланган.


“Спартак” эгаси Леонид Федун: “Дзюба тийинлар учун барча яқинларини бўғиб ташлайди”\n21:40 / 18.10.2015\nМоскванинг “Спартак” футбол жамоаси эгаси Леонид Федун жамоанинг собиқ ҳужумчиси Артём Дзюбага февраль ойи иш ҳақи тўланмаганига изоҳ бериб ўтди.\n“Ҳеч нарсани билмайман. Биз Дзюбани тарбиялашга қанча пул сарфладик, у эса тийинлар учун барча яқинларини бўғиб ташлайдиган одам”, деб айтди Федун.\nДзюба “Спартак” ўйинчиси бўла туриб, февралда “Зенит” билан шартнома тузган. Бу шартнома июлдан кучга кирган. Футболчи “Зенит” билан шартнома имзолангадан кейин “Зенит” матбуот хизматига интервью берган ва бу учун “Спартак” раҳбарияти томонидан февраль ойи иш ҳақини ушлаб қолиш билан жазоланган.\n1 октябрда Россия футбол иттифоқининг ўйинчилар мақоми бўйича қўмитаси “Спартак” ҳужумчини февраль ойи маошидан ноқонуний маҳрум қилган деб топиб, “Спартак”ка 14 кун ичида футболчи олдидаги ойлик бўйича қарздорликни тўлаб бериш мажбуриятини қўйган.


ЎзА - ОСИЁ ЎЙИНЛАРИ. Байдарка ва каноэчиларимиздан ҳам медаллар шодаси\n01.09.2018 14:28:59 Чоп этиш версияси\nОСИЁ ЎЙИНЛАРИ. Байдарка ва каноэчиларимиздан ҳам медаллар шодаси\nXVIII ёзги Осиё ўйинларининг ўн тўртинчи кунги беллашувларида байдарка ва каноэда эшкак эшиш спорт усталари ҳам сўнгги медаллар шодасини қўлга киритиш учун баҳс олиб боришди. Бизни қувонтирадигани, ҳамюртларимиз ушбу спорт турида бир қанча медалларга эга чиқишди.\nЖумладан, 200 метр масофага ўтказилган баҳсларда ҳамюртимиз Дилноза Раҳматова маррага учинчи бўлиб етиб борди ва бронза медалини қўлга киритди. Ундан олдинги ўринлар эса мос равишда Хитой ва Индонезия спортчиларига насиб этди.\nБайдарка ва каноэда эшкак эшиш бўйича 200 метр масофага жуфтликлар ўртасида ўтказилган баҳсларда терма жамоамиз аъзолари Артур Гулиев ва Элёржон Мамадалиев тандеми эса кумуш медалга эга чиқишди. Улар хитойлик жуфтликдан атиги 0,14 сонияга ортда қолишди.\nУшбу спорт турида Екатерина Шубина – Юлия Борзова тандеми ҳам 500 метр масофага ўтказилган баҳсларда хитойлик рақибларига ютқазиб қўйишди. Умуман, байдарка ва каноэда эшкак эшиш спортида аксарият олтин медалларни Хитой терма жамоаси қўлга киритди.\nНиҳоят эшкак эшиш мусобааларида Казанцева, Борзова, Шубина, Кочнева тўртлиги 500 метр масофага ўтказилган баҳсларда маррага учинчи бўлиб етиб боришди ва Ўзбекистон спорт делегацияси ҳисобига яна бир бронза медалини қўшиб қўйишди.


Қани, Омад, орқамдан! | Суғдиёна биринчи аёллар электрон журнали\nҚани, Омад, орқамдан!\nБир қарашда оддий кўринишга эга, бироқ улар эришган ютуққа ҳамма аёлар ҳам эришавермайди. Барчадан илгарилаб кетишига нима сабаб? Балки уларнинг ўзгача омад формуласи бордир? Оиланинг ташвишидан ортиб, меҳнати билан эл ардоғига сазовор бўлиш катта масъулият талаб этади. Дарҳақиқат, тиришқоқлиги ва тинимсиз меҳнати эвазига ўз вазифасини уддалай олган омадли аёллар бугун саҳифамиз меҳмонлари.\n«Жарроҳлик эркакларнинг иши...»\nДилобар Мирраҳимова, 48 ёш, Тошкент шаҳар шифокорлар малакасини ошириш институти хирургия кафедраси профессори, тиббиёт фанлари доктори, жарроҳ, маммолог\nБу ютуқларга эришишнинг ўзига яраша қийинчиликлари бўлган. Қийинчиликларни енгиб ўтиш учун инсонда ирода, меҳнатсеварлик ва ҳаракат бўлиши лозим. Ўз-ўзидан бу даражага етишиш осон эмас. Жарроҳлик қилиш аёл киши учун оғир касб. Бу касбда фаолият юритувчи аёллар жуда ҳам кам. Бу ҳақиқатдан ҳам эркакларнинг иши. Ишимдаги қийинчилик асосан касбим билан боғлиқ. Шунга қарамасдан доим ўзимнинг устимда ишлаб, қийинчиликларни енгиб ўтишга ҳаракат қилдим. Эркак оила боқувчиси бўлгани учун ўзини фақат ишга бағишлай олади. Аёл кишида эса бу қийин масала. Унинг бўйнида яна бошқа вазифалари ҳам бор. Масалан, оиласи, фарзандлари ва ҳоказо... Барчасини узвий равишда олиб бориш қийин. Инсонлар бўш вақтида театр, кино ёки концертларга боришса, мен шу бўш вақтимни илмга ёки болаларимга бағишлайман.\nИнсон омадли бўлиш ёки бўлмаслиги унинг ўзига боғлиқ. Бунинг учун инсон оптимист бўлиши лозим. Ҳеч қачон омадим йўқ, омадсиз эканман, деб нолиш карак эмас. Агар инсон ўз устида доимий тарзда ишласа, иродаси мустаҳкам бўлса, нимагадир интилиб яшаса, омад унга боқади. Инсон ўз олдига мақсад қўйиб, шунга интилиб яшаши керак.\nҚийинчиликларга дуч келсам, айбни фақат ўзимдан қидираман. Масалан, бир кунда бир соат эмас, беш соат ишлашим кераклигини англайман. Ҳозиргача ҳам шундай. Ҳеч қачон атрофимдагиларни айбдор деб ҳисобламайман.\nИшим асосан аёллар билан боғлиқ. Улар менга кўкрак бези касалликлари билан кўпроқ мурожаат этишади. Ўн йил давомида умумий хирургияда ишлаганман. Мени аёлларни кўкрак бези касалликлари қизиқтиргани учун вақтимни кўпроқ шу касалликни ўрганишга сарфладим. Бу касаллик кўкрак безининг раки, кўкрак безининг ўсмалари ёки туғма нуқсонлардан иборат. Яқинда олдимга бир аёл қизи билан келди. Қизида туғма нуқсон бор экан, яъни битта кўкраги йўқ. Қизнинг ёши ўн тўққизда, улғайган, дарвозасини совчилар тақиллатиб келишяпти, бироқ бу холатда қизни турмушга беролмайди. Нуқсонни жарроҳлик йўли билан тери остига эндопротез, яъни селикон қўйиб бартараф этиш мумкин. Шундан сўнг кўкрак ўз функциясини бажармаса-да, кўриниши меъёрий ҳолатда бўлади. Баъзи холларда эркак кишилар ҳам менга геникамастия, яъни горманал баланси бузилиши натижасида кўкраклари ўсиб кетиш касаллиги билан мурожаат қилишади. Бундай касалларни ҳам даволаймиз.\nЭнг ёмон томони шундаки, оиламга кўп вақт ажратолмайман. Бу жуда ачинарли ҳол. Ишим кўп вақт, диққат ва иш талаб қилади. Турмуш ўртоғим, ўғлим ва қизим норозилик билдиравериб-билдиравериб охири кўникиб қолишган. Мен ҳар доим бандман, касалларим кўп, эрталабдан кечгача телефоним тинмайди...\nШу йил ёз фаслида икки ойга Германиянинг Берлин шаҳрида жойлашган «Sherite» клиникасига малака ошириш учун бордим ва кўкрак касалликлари марказида икки ой ишладим. Иш ўргандим ва анча янгиликларга эга бўлдим. Ўз навбатида улар ҳам мендан керакли информацияларни олишди. Июль ойида Англиянинг Ливерпуль шаҳрига бордим. У ерда «Маммаграфия»га бағишланган конференция бўлди. Конференцияда ўзимнниг маърузам билан иштирок этдим. Маърузамга юқори баҳо беришди.\nАёл кишида кўкрак раки бўлса, шу кўкракни бутунлай олиб ташлаш керак. Бу жарроҳликдан сўнг кўп аёлларнинг оиласи бузилади ва улар тушкунликка тушиб қолишади. Мана шунақа аёлларнинг ҳам кўкрагини қайтадан тиклаб қўйишимиз мумкин. Шакл ясаб, меъёрий ҳолга келтириб, тўлақонли аёл бўлишига ёрдам берамиз. Албатта, бундай жарроҳликдан сўнг унинг оиласи сақланиб қолиши тайин. Бир инсонни бахтли қилишнинг ўзи катта бахт бўлса керак.\n«Ишни нолдан бошлаганман»\nЗилола Умарова, 35 ёш. «Shadozi» келинлар либоси салони директори\nТикиш-бичиш ўз-ўзидан келиб чиқмайди. Бувиларим шу иш билан шуғулланишган. У пайтда фирмалар бўлмаган-ку, лекин қўлларидан келганича костюм-шимлар ва кўйлаклар тикиб, чеварчилик қилишган. Мактабларда дарсда ўтирсам ҳам дафтаримга ҳар хил кўйлакларнинг расмини чизиб ўтирганман. Турмушга чиққанимдан кейин ҳам ичимда «нимадир қилишим керак», деган ўй ҳеч тинч қўймаган. Кечаси билан ухламай тикканимни кўрганлар: «ҳамма нарсанг етарли-ку, мунча ўзингни қийнайсан», дейишарди. Уларга қулоқ солмай чеварчилик қилиб, аёлларга турли кўйлаклар тикаверганман.\n«Бегим» салонида ишлаганимда, устозим Муборак опа менга катта ишонч билдириб, қийин либосларни, келин кўйлакларни тиктирганлар. Қийинчиликлар бўлган, энг ёмони, болаларим кичик бўлишига қарамай уларга жуда кам вақт ажратганман. Бироқ мен ҳаётда нимагадир эришишим керак, деб мақсад сари интилганман. Шу йилларда ота-онам, яқинларим туртки бермаганида оддий чевар бўлиб қолиб кетишим мумкин эди.\nИшни нолдан бошлаганман. Биринчи тиккан ишим билан хозиргисини орасида анча фарқ бор. Бошида мен ҳам кўп қизлар қатори «Машҳура» фирмасида ўқиганман. Битта келин бўлишимга қарамасдан қайнота-қайнонам «уйда ўтириб, уй юмушларини қилгин», дейишмаган. Ўша пайтда иккита фарзандим бор эди. Бири бир ёш-у уч ойлик, иккинчиси олти ойлик. Шу икки фарзандим билан институтни ҳам тугатганман. Болаларимга ота-онам ва қайнота-қайнонам навбатма-навбат қараб туришган. Авваллари битта хонада бир ўзим чеварчилик қилган. Сўнг ёнимга шогирдлар олиб, уч хонали чевархонага айлантирдим. Аста-секинлик билан шу даражага етдим. Бу касбни машаққатли касб дея оламан. Бирон бир инсоннинг кўйлагини шу кунга битказиб бераман десанг, ҳамма ишингни бир четга суриб, кечаси ухламай битказиб беришинг керак. Буни масъулияти катта.\nКатта салон очиш қўлимдан келмайди, деб ўйлаганман. Бундай катта ишни бўйнимга олишга қўрққанман. Ота-онам, жигарларим «сенинг қўлингдан келади» деб мени қўллаб-қувватлашган. Келин бўлиб тушган хонадонимда ҳам қайнона-қайнотам тикишимга шароит яратиб беришган. Биринчи марта келин куйлак тикканимда раҳматли турмуш ўртоғим мен билан бирга хурсанд бўлган.\nАрмоним — турмуш ўртоғим ютуқларимни ва фарзандларининг вояга етаётганини кўролмади. Тўрт йил олдин у киши тўсатдан оламдан ўтди. Бошида тушкунликка тушдим, сўнг ўзимни чалғитиш учун бутунлай ишга берилиб кетдим. Мен ҳаётимдан нолимайман. Инсонларни яхши кунида, хурсандчилигида хизмат қилиб келаётганимдан ўзимни бахтли ҳисоблайман.\n«Shadozi» мени ва икки фарзандимнинг исмидан таркиб топган ном. Қизимнинг исми Шаҳзода, ўғлимники Дониёр ва менинг исмим ёрдамида шу ном келиб чиққан. Тиккан кўйлагимнинг пулига ўзимга керакли нарса олмаганман. Балки шу пулга яна мато олиб бошқа кўйлак тикиб, бирни икки қилишга ҳаракат қилганман. Айнан шу каби хатти-ҳаракат остида омад ётса керак. Омад сабр-тоқат қилган инсонга кулиб боқади.\n«БАХТ ҒОЙИБДАН КЕЛМАЙДИ»\nПатилахон Эргашева, «Ўзбекистон қаҳрамони» унвонига сазовор бўлган Бувайда туманидаги «Патилахон» фермер хўжалиги бошлиғи\nКўпчилик омад келишини ғойибдан кутиб яшайди. Йўқ, омад ўз-ўзидан одамни излаб келмас экан. Ҳаётида мўъжиза содир бўлишини истаган одам ҳаммадан кўпроқ меҳнат қиларкан. У хоҳ олим, фермер, деҳқон бўлсин, бу синов ҳамма учун бир хил. Менда ҳам шундай бўлди. «Патилахон» фермер хўжалигини ташкил қилган йилим омадим унчалик чопмади. Режани бажардик, аммо кутилганидек ортиғи билан эмас. Ўша пайтларда «аёл бошингиз билан шунча ишни эплай олмайсиз. Қўйинг, бу ишни эркакларга топширинг» дегувчилар ҳам бўлди. Ахир 69 гектар ердан 30 нафар ишчилар оиласини боқади.\nЗиммамда аёллик вазифасидан кўра каттароқ масъулият бор эди. Бу эркакнинг иши, бу аёлнинг вазифаси деб ўтирмадим. Ишни уддаладим. Ахир кучли аёлман деган ишонч бор эди-да юрагимда. Қолаверса, ён-атрофимдаги қишлоқдошларим, яқинларимнинг ёрдами билан бундай хавотирларни енгиб ўтдим. «Ер билан тиллашиб, диллашсанггина кўзлаган натижага эришасан», дегувчи эди деҳқончиликнинг пири бўлган раҳматли отам. Ахир мен отамнинг мактабини ўтаган одамман. Шу боис, тушкунликка берилмадим. Пахтачилик ҳамда ғаллачиликни ривожлантиришга оид китобларни ўқидим. Эрталаб ўрнимдан туриб одамлар иш бошламасидан далага бориб, пайкалларни бирма-бир айландим, қаерга сув керак, қаерга ўғит, зараркунанда ҳашоротлардан қандай қутулиш мумкин — буларнинг чорасини изладим.\nНатижада кўзлаган мақсадимга эришдим. Мана, йилдан-йилга далаларимиздан мўл-ҳосил олиб юртимиз иқтисодиёти ривожланишига ўз ҳиссамни қўшиб келаяпман. Ниятим: халқимиз дастурхони ҳамиша тўкин-сочин бўлсин. Мустақиллик инъом этган тинч-осойишта кунлар қадрига етайлик. Шу юртнинг фаровонлиги учун ҳар биримиз ўз ҳиссамизни қўшиб яшайлик.\nҚундузхон АБДУЛЛАЕВА тайёрладиTags:аёллар ва бизнесбизнесбизнес в ташкентежамиятибраттошкентхавасПохожие статьи Кўз хиралашиши ва ғилайлик ҳақида Интим пластикаси ҳақида ҳақиқатлар Серсавол аёллар дастидан д-о-о-о-д! Twitter НравитсяSocButtons v1.5


Туркия клуби футболчилар ўрнига эчкиларни сотиб...\n16.08.2018 15:19 0 1779\nТуркиянинг «Гулспор» футбол клуби ёшлар таркибидаги 18 нафар футболчисини сотиб юбориб, улардан тушган 15 минг лира маблағга 10 та эчки сотиб олди. Бу ҳақда «Tribune Dergi»нинг «Twitter»даги саҳифасида эълон қилинган.\nЖамоа раҳбарияти эчки сутини сотиш орқали 5 минг лира ишлаб топмоқчи. Таъкидланишича, барча тушумлар клубнинг муҳим эҳтиёжлари учун сарфланади.\n«Lenta.ru»нинг ёзишича, «Гулспор» раҳбари Кенан Буюклебеб «CNN»га берган интервьюсида жамоанинг манфаатини кўзлаб иш тутганини айтган. «Бизнинг даромадимиз ошади. Биз жамоанинг фойдасини кўзлаб иш тутдик, мамлакатдаги ишлаб чиқаришга ҳам ўз ҳиссамизни қўшдик»,-деган у.\nШунингдек, у эчкиларни кўпайтиришларини ва олти йилдан сўнг эчкилар сони 140 тага етишини айтган.\nфутбол Туркия эчки


Япония, Жанубий Корея ва АҚШ баллистик ракеталарни аниқлаш бўйича машғулотлар ўтказади\n12:07 / 28.06.2016\nАҚШ, Япония, Жанубий Корея ҳарбийлари баллистик ракеталарни эрта аниқлаш кўникмаларини шакллантириш борасида учтомонлама қўшма ўқув машғулотлари ўтказади. Унда, КХДР томонидан эҳтимолий финталарга қарши чоралар шакллантирилади.\nШу турдаги илк машғулотлар АҚШнинг Ҳавайи оролларида бўлиб ўтади. Ёнхап агентлиги хабарларига кўра, ҳарбий ўқув жараёнида АҚШ, Жанубий Корея ҳарбий денгиз кучлари ҳамда Япония мудофаа кучлари денгиз қўшинларининг эсминецлари иштирок этади. Уларнинг барчаси Aegis ("Ижис") қуролларни бошқариш тизими билан жиҳозланган. Бундан ташқари, ҳарбий машғулотларда янги авлод айғоқчи учувчисиз самолёти MQ-9 ҳам синовдан ўтказилиши мумкин.\nАҚШ Япония ракета Жанубий Корея


Шимолий Корея яна баллистик ракета учирди - BBC O'zbek\nШимолий Корея яна баллистик ракета учирди\nImage caption Шимолий Корея ўтган ой ҳарбий парадда яна бир қуролларини намойиш қилганди\nШимолий Корея яна бир бор баллистик ракета синовини ўтказган. Синов Жанубий Корея янги Президент лавозимига киришгандан бир кун ўтиб рўй бермоқда.\nЯпония матбуотининг ёзишича, Кусонгнинг шимолий-ғарбидан учирилган ракета 2000 километрлик баландликка етган.\nКХДР билан алоқаларни тиклаш тарафдори бўлган Жанубий Кореянинг янги сайланган Президенти Мун Чже Ин ушбу ҳодисани "масъулиятсиз провакация", деб баҳолаган.\nАҚШ Президенти Дональд Трамп Шимолий Кореяга нисбатан "кучлироқ санкция" қўллаш кераклигини айтиб чиққан. Хитой эса оғирроқ бўлишга чақирган.\nШимолий Корея БМТ томонидан тақиқланган ракеталар синовини давомли равишда ўтказиб келиши халқаро хавотирни кучайтирган ва АҚШ билан муносабатларни таранглаштирган.\nЎтган ой ўтказилган икки синов ҳам мувафаққиятсиз якунланганди. Ракеталар учирилгандан сўнг бр неча дақиқлар ичида портлаб кетган.\nЯнги турдаги ракеталарми?\nЯнги учирилган ракеталар тури ҳамон ўрганилмоқда, аммо таҳлилчилар бу сафарги ракеталар олдингиларидан узоқроқ масофага уча олишини айтишмоқда.\nЯпония Мудофаа вазирининг айтишича, ракета Япон денгизига қулашидан олдин ярим соат учган ва у янги турдаги ракета бўлиши мумкин.\nТомоми Инаданинг таъкидлашича, ракета 700 чақирим масофага учиб борган ва 2000 километр баландликка кўтарилган. У Шимолий Корея томонидан феврал ойида синалган ракеталардан баландроқ масофага учган.\nReuters гаплашган экспертларнинг айтишича, ракетанинг бу баландликка учиши унинг баланд траектория бўйлаб учирилганини билдиради, яъни шу тарзда унинг узоқликка учиш масофаси қисқартирилган. Уларга кўра, агар ракеталар стандарт траектория бўйича учирилганида камида 4 минг чақирим масофага учиб бориши мумкин эди.\nАмериканинг Тинч океани қўмондонлигининг айтишича, ракеталарнинг тури баҳоланган, бироқ у қитъалараро баллистик ракеталар талабларига жавоб бермаган. Бу талабга жавоб берса у 6 минг чақирим узоқликдаги АҚШ ерларига етиб бориши мумкин.\nШимолий Корея икки турдаги қитъалараро баллистик ракетлар ишлаб чиқарилаётганига ишонилади, бироқ уларнинг бирортаси ҳам ҳали синовдан ўтказилмаган.\nКХДР: Корея ярим ороли ядровий уруш ёқасида\nШимолий Корея Трамп билан музокаралар ўтказишга тайёр\nШимолий Корея ядровий урушга тайёр


Пахтачи тумани ҳокими Музаффар Ҳамдамов: Ўзгараётган туманимиз бу йил вилоятда кучли бешликка киради - zarnews.uz\nСамарқанднинг энг олис ҳудудларидан бири Пахтачи тумани маркази – Зиёвуддин шаҳарчасида 2019 йилда “Обод марказ” дастури асосида қурилиш-бунёдкорлик, ободонлаштириш ишлари бошланган эди. Айни пайтда ҳам бу жараён давом этмоқда. Ушбу йўналишда шу пайтгача амалга оширилган ишлар, умуман, тумандаги кейинги янгилик ва ўзгаришлар, режалар ҳақида туман ҳокими Музаффар Ҳамдамов билан суҳбатлашдик.\n– Пахтачи – вилоятимизнинг энг чекка туманларидан, Самарқандга кириш дарвозаларидан бири ҳисобланади. Туманда 150 мингга яқин аҳоли яшайди. Шу пайтгача вилоят ташкилотларида раҳбарлик вазифаларида ишлаган бўлсам-да, туманнинг бу қадар катта иқтисодий салоҳияти, бой ресурсларга эга эканлиги, муҳими, пахтачиликларнинг бу қадар меҳнаткаш, бир сўзли ва бунёдкорлигини яхши билмас эканман. Қарийб бир йилдан буён туман халқи билан ҳамжиҳатликда ишлаб англадимки, бу ерда мавжуд имкониятлардан самарали фойдаланиб, одамларни сафарбар қилиб иш олиб борилса, ҳудудни ҳар томонлама ривожлантириш, аҳоли турмуш даражасини ошириш мумкин экан.\nБиргина, Қарнабота ва Қизбуви тоғларидаги қазилма бойликлари ўзлаштирилса, қурилиш материаллари ишлаб чиқариш кенгайтирилса, шунинг ўзи туман иқтисодига жуда катта фойда келтиради, минглаб янги иш ўринлари яратилади.\n– Тумандаги фаолиятингиз “Обод марказ” дастурини амалга оширишга тўғри келди. Янги раҳбар учун бу оғир эмасмикан?..\n– Бунинг қулай ва мураккаб томонлари бўлди, албатта. Қулайлиги, юқорида айтдим-ку, туманнинг мард ва танти кишилари билан ишни бунёдкорлик, ободонлаштиришдан бошладик. Мураккаблиги эса туманни ҳали яхши билмай туриб, қаерда, нимани қуриш, “снос” масалаларида бироз қийналдик. Вилоят ҳокимлиги, вилоят ташкилотлари ва асосийси, туман халқи қўллаб-қувватлади, ёрдам берди ва ўтган йил дастурда белгиланган ишларнинг салмоқли қисмини амалга оширдик. Аввало, туман марказида ичимлик суви, оқава, йўл ва коммуникация тизими янгиланди. 21 километр йўл асфальт қилинди, шунча масофада оқава тармоғи тортилди. Бу йил 16,5 миллиард сўмлик лойиҳа асосида оқавани қайта ишлаш мажмуаси қурилмоқда. Жорий йил август ойида ишга тушадиган мазкур объектда 35 киши иш билан таъминланади. Шунингдек, барча қулайликларга эга туман давлат хизматлари маркази, 40 минг китоб фондига эга интеллектуал кутубхона, бандликка кўмаклашиш маркази учун янги бино қурилди. Туман ҳокимлиги, ички ишлар бўлими, банклар ва бошқа маъмурий бинолар ҳам бугунги кун талабидан келиб чиқиб, реконструкция қилинди, капитал таъмирланди. Ҳозирда дастур бўйича Ёшлар маркази, кўп тармоқли поликлиника, туман маҳалла ва оилани қўллаб-қувватлаш бўлими, давлат санитария-эпидемилогик осойишталик маркази, “Пахтачи” газетаси таҳририяти, прокуратура учун янги бинолар қурилмоқда. Туман деҳқон бозоридаги бўш турган ерда 38 та савдо дўконлари ташкил этиляпти. Туманимиз фахри бўлган Иккинчи жаҳон уруши қаҳрамони Қудрат Суюнов хотира боғи ва унга туташ музей реконструкция қилинмоқда. Хотира ва қадрлаш куни арафасида ушбу майдон ва музей янгича кўринишда халқимизга туҳфа этилади. Бундан ташқари, ёшлар боғи, болалар-ўсмирлар спорт мактаби ўйингоҳи, мактаб ва мактабгача таълим ташкилотларларида олиб борилаётган реконструкция ишлари ҳам яқин ойларда якунига етади.\nМарказда ҳалигача мавжуд бўлган “барак” уйлар бузилиб, уларнинг ўрнида иккита замонавий қўп қаватли уй қурилмоқда. Бу уйлар йил якунига қадар фойдаланишга топширилади. Туман марказига келадиган катта йўл кенгайтирилиши муносабати билан кўча ёқасидаги 37 та аҳоли хонадони “снос”га тушган эди. Бунинг учун ушбу хонадон эгаларига пул маблағлари тўлаб берилди ва улар айни пайтда қурилиш ишларини олиб бормоқда.\n– Бунчалик кенг кўламдаги ишларни бажариш албатта, маблағга боғлиқ...\n– Нима демоқчи эканлигингизни тушундим. Ўтган йил туман маҳаллий бюджети режасини 118 фоизга бажардик ва 16 миллиард сўм ортиқча топилган маблағни “Обод марказ” ва “Обод қишлоқ” дастурларини амалга оширишга йўналтирдик. Вилоят маҳаллий бюджетидан ҳам катта маблағ ажратиб берилди. Юқорида қайд этганимдек, республика, вилоят ташкилотлари ҳам қурилиш ишларини молиялаштиришга яқиндан кўмак бермоқда. Кўпчиликнинг мадади билан туманимиз маркази бу йил вилоятимиздаги энг кўркам шаҳарчалардан бирига айланиши, шубҳасиз.\n– Туман марказида амалга оширилаётган ишлар кўзга кўринарли, албатта. Лекин олис қишлоқлар-чи, Пахтачида аҳоли турмуш даражасини ошириш керак бўлган қишлоқлар ҳам кам эмас?..\n– Тўғри, қишлоқларимизда муаммолар кўп ва уларни ҳам босқичма-босқич ҳал этиш чораларини кўряпмиз. Аҳолини тоза ичимлик суви билан таъминлаш энг катта масалалардан бири ҳисобланади. Ўтган йил биргина Қарнабота қишлоғи учун 33 километр ичимлик суви тармоғи тортилиб, узоқ йиллик муаммога барҳам берилди. Бу йил эса бошқа қишлоқларимизга Дамхўжадан 36 километр ичимлик суви тармоғи тортилмоқда. Шунингдек, аҳолига ичимлик суви ташиб бериш учун вилоят ҳокимилиги томонидан қўшимча янги транспорт воситаси ажратилди.\nЎтган йилнинг ўзида қишлоқларимиздаги 40 километр йўл асфальт қилинди, 100 километр тупроқ йўл шағал йўлга айлантирилди. Жорий йил бу каби ишлар Бурқут, Тўғолон, Ёбу, Қувондиқ маҳаллаларида олиб борилмоқда.\n– Аҳоли учун муносиб турмуш шароити яратиш кўп жиҳатдан туман иқтисодиётининг мустаҳкамлиги, ишлаб чиқариш ва хизмат кўрсатиш тармоқларини кенгайтириш, янги иш ўринлари яратишга боғлиқ. Бу борада туманда қандай ишлар олиб борилмоқда?\n– Албатта, сўзимнинг аввалида айтганимдек, Пахтачи иқтисодиётини ривожлантириш учун туманда имконият ва салоҳият етарли. Гап бу имкониятлардан фойдаланишда.\nАйни пайтда туманимизда 583 хўжалик субъекти, жумладан, 86 та ишлаб чиқариш корхонаси фаолият кўрсатмоқда. Бу корхоналар асосан, қурилиш материаллари ишлаб чиқариш билан шуғулланмоқда. Лекин энди аввалгидек, фақатгина оҳак, гипс тайёрлаш, тошни майдалаш билан чекланмаслигимиз керак. Ана шу оддий тошдан бир неча хил замонавий қурилиш материаллари тайёрлаш мумкин. Бунинг учун илғор технологияларни ишлаб чиқаришга жорий қилишимиз лозим. Шу мақсадда бир қатор хорижий компаниялар, инвесторлар билан келишувларга эришдик ва ҳамкорликда қўшма корхоналар ташкил этмоқчимиз. Бу йил туманимизга 12 миллион долларлик хорижий инвестиция жалб қилиш режалаштирилган бўлса-да, биз бу кўрсаткични ошириш имкониятига эгамиз. Биргина, Швейцариянинг “Париса” фирмаси билан қурилиш материаллари ишлаб чиқариш бўйича 2020-2021 йилларга мўлжалланган лойиҳани амалга ошириш учун 450 миллион долларлик меморандум имзолаганмиз. 31 март куни ушбу лойиҳани молиялаштириш бошланди ва 1 миллиард сўм маблағ келиб тушди ва ишлар бошланди. Лойиҳа амалга ошиши билан 1200 киши иш билан таъминланади.\nВилоят ҳокими ташаббуси билан яна бир йирик лойиҳа – 37,5 гектар ер майдонида Туркия технологияси асосида замонавий иссиқхона комплекси қурилиши бўйича хорижлик ҳамкорлар билан ишларни бошладик. 12 миллион доллар инвестиция киритилиши режалаштирилган бу лойиҳа ҳам туман иқтисоди учун яхши натижа беради.\nТуманимиздаги учинчи сектор ҳуддудида – Амирободда эса “Бахт текстил” корхонаси томонидан тикув фабрикаси қурилиши бошланди. Тадбиркорнинг 5 миллиард сўм ўз маблағи, 10 миллиард сўм банк кредити ҳамда 300 минг доллар хорижий инвестиция ҳисобига амалга ошириладиган мазкур лойиҳа 630 кишини доимий иш билан таъминлаш имкониятини яратади. Худди шундай корхона йил якунигача Султонободда ҳам ташкил этилади.\nБу йил чорвачилик бўйича ҳам 2 та йирик лойиҳамиз бор. Ушбу лойиҳалар асосида хориждан минг бош зотдор қорамол келтирилиб, сут ва гўшт йўналишида фаолият олиб борилади. Жумладан, “Шукур чорва инвест” корхонаси Германиядан 300 бош қорамол келтирмоқда. Шу тадбиркоримизнинг ўзи 1 миллион доллар маблағ сарфлаб, сутни қайта ишлаш корхонаси қуряпти. “Пахтачи родник” корхонаси фаолиятини тиклаши натижасида бу ерда 145 киши доимий иш ўрнига эга бўлди.\nСанасак, бундай лойиҳаларимиз кўп. Олдимиздаги мақсад ва режалар ҳам катта. Агар уларни тўлиқ амалга ошира олсак, Пахтачи вилоятимиз туманлари орасида кучли бешликка киради. Бунинг учун туманда имконият ҳам, салоҳият ҳам етарли.\nШу ва бошқа саволларга юқоридаги видеолавҳада жавоб олишингиз мумкин.\nТеглар: Пахтачи тумани ҳокими


Талабномаларга асосан фермерларга 173 миллион 300 минг сўм ундириб берилди – UzFK\nТалабномаларга асосан фермерларга 173 миллион 300 минг сўм ундириб берилди\nby UzFKUserPosted on July 10, 2021\nЎзбекистон фермер, деҳқон хўжаликлари ва томорқа ер эгалари кенгаши фермер, деҳқон хўжаликлари ва томорқачиларнинг ҳуқуқлари ва қонуний манфаатларини ҳимоя қилиш борасида барча чораларни кўрмоқда.\nШунга қарамай фермерларнинг розилигисиз ҳосилнинг давлат режасидан ортиқча қисмини мажбуран олиб қўйилаётганлиги ҳақида мурожаатлар келиб тушмоқда. Бундай ҳаракатлар ғалла етиштириш, харид қилиш ва сотишга бозор тамойилларини кенг жорий этиш борасида амалга оширилаётган ислоҳотларга салбий таъсир кўрсатади. Зеро, айрим мансабдор шахсларнинг амалдаги қонунларга риоя этмаслиги ёки била туриб ўз манфаати йўлида фойдаланиши фуқароларнинг асосли эътирозига сабаб бўлмоқда.\nЎзбекистон Республикаси Президентининг 2020 йил 6 мартдаги “Ғалла етиштириш, харид қилиш ва сотишга бозор тамойилларини кенг жорий этиш чора-тадбирлари тўғрисида”ги қарорига кўра, 2021 йил ҳосилидан бошлаб давлат томонидан ғаллага харид нархини белгилаш амалиётидан тўлиқ воз кечилди, давлат хариди тўлиқ бекор қилинди. Фермер етиштирган ғалла барча истеъмолчилар, жумладан, донни қайта ишловчи корхоналар, ғаллачилик кластерлари ва трейдерларга биржа савдолари орқали ёки тўғридан-тўғри шартномалар (фьючерс, форвард ва бошқалар) асосида эркин нархларда сотилмоқда. Шунингдек, қонунчиликка кўра, фермер хўжалиги ўзи етиштирган маҳсулотини истеъмолчиларга реализация қилиш ҳуқуқини ўз хоҳишига кўра тасарруф этади. Тузилган контрактация шартномаларига мувофиқ давлат эҳтиёжлари учун қишлоқ хўжалиги маҳсулотларини назарда тутилган ҳажмларда етказиб берилишини таъминлаш мажбуриятига эга.\nФермер хўжалигининг фаолиятига ноқонуний аралашган, ноқонуний қарорлар қабул қилган ва моддий зарар етказган мансабдор шахслар суд олдида жавоб бермоқда. Бу каби чора-тадбирларни Қорақалпоғистон Республикасида ҳам кўриш мумкин. Хусусан, жорий йилнинг ўтган олти ойида тайёрлов ва хизмат кўрсатувчи корхоналарга фермер хўжаликларининг ҳақдорлигини ундириш бўйича 24 миллиард 600 миллион 300 минг сўмлик 105 та талабнома киритилди. Талабномаларга асосан 63 та корхонадан 173 миллион 300 минг сўм фермерлар фойдасига ундириб берилди.\n– Контрактация шартномаларида назарда тутилган ҳажмлардан ортиқчаси фермер хўжалигининг мулки ҳисобланади, – дейди Қорақалпоғистон фермер, дехқон хўжаликлари ва томорқа ер эгалари кенгаши бўлими бошлиғи Жойилхон Мусулманов. – Фермер хўжалигининг мулк ҳуқуқи эса давлат ҳимоясида. Бироқ бунга амал қилмаётган ва фермер фаолиятига тўсиқлар қўяётганлар устидан судларга 36 миллиард 550 миллион 300 минг сўмлик 480 та даъво аризаси киритилди. Шундан 24 миллиард 569 миллион 500 минг сўмлик 278 та даъво суд томонидан қаноатлантирилди. Мисол учун, Беруний туманлараро иқтисодий судининг қарори билан Амударё туманидаги “Amudaryo tex” МЧЖ кластеридан 127 та фермер хўжалигининг 17 миллиарддан кўпроқ маблағи, Нукус туманлараро иқтисодий судининг қарори билан Тахиатош тумандаги “TAQIYATAS TEX” МЧЖ кластеридан 26 та фермер хўжалигининг 2 миллиарддан ортиқ маблағи ундириб берилди.\nАйни вақтда кенгашнинг жойлардаги вакиллари мансабдор шахсларнинг ноқонуний қарорлари ва хатти-ҳаракатлари юзасидан судларга даъво аризалари киритмоқда. Масалан, “Боёвут боға” фермер хўжалиги манфаатини кўзлаб киритилган даъво аризага асосан Нукус туманлараро маъмурий судининг 2021 йил 12 майдаги қарори билан Тахиатош тумани ҳокимининг фермер хўжалигининг ер майдонини захирага қайтариш ҳақидаги 2021 йил 2 мартдаги қарори, “Нурбино” фермер хўжалиги манфаатини кўзлаб киритилган даъво аризасига асосан Нукус туманлараро маъмурий судининг 2021 йил 12 майдаги қарори билан Тахиатош тумани ҳокимининг фермер хўжалигининг ер майдонини захирага қайтариш ҳақидаги 2021 йил 2 мартдаги, “Гулсанем” фермер хўжалиги манфаатини кўзлаб киритилган даъво аризасига асосан Нукус туманлараро маъмурий судининг 2021 йил 17 июндаги қарори билан Тахиатош тумани ҳокимининг фермер хўжалигининг ер майдонини захирага қайтариш ҳақидаги 2021 йил 2 мартдаги қарори ҳақиқий эмас, деб топилди. Бу каби мисолларни кўплаб келтириш мумкин.\nШу боис ҳам Ўзбекистон фермер, деҳқон хўжаликлари ва томорқа ер эгалари кенгаши қонунсиз ҳолатларга дуч келган фермерларга ўз вақтида мурожаат қилишларини сўрайди.\nPrev Жиззах: Фермер хўжаликларининг 3711 миллиард сўмлик ҳақини ундириш бўйича судга талабномалар киритилди\nNext Фермерлар билан белгиланган муддатда ҳисоб-китоб қилмаганлар жарима тўлайди


Малакали кадрлар ишга жойлашди » "Навоий вилоят мехнат Бош бошкармаси"\nНавоий вилоят мехнат Бош бошкармаси » Янгиликлар » Малакали кадрлар ишга жойлашди\nНавоий шаҳар Бандликка кўмаклашиш ва аҳолини ижтимоий муҳофаза қилиш маркази ташаббуси билан вилоят, шаҳар ҳокимлиги, прокуратура, ўрта махсус, касб-ҳунар таълими бошқармаси ҳамкорлигида Навоий истироҳат боғида "Бўш иш ўринлари ярмаркаси" ўтказилди.\nМамлакатимизда бандликка кўмаклашиш, оилаларнинг моддий шароитларини яхшилашга ёрдам бериш, ишсизлар сонини камайтириш асосий масала ҳисобланади. Бандликни таъминлаш мақсадида янгидан-янги ишлаб чиқариш корхоналари ташкил этилмоқда. Қолаверса, тадбиркорликка кенг йўл очилган бўлиб, бу орқали кўплаб бўш иш ўринлари яратилаяпти. Шаҳримизда ўтказилган мазкур ярмарка иш билан таъминлаш борасида қилинаётган саъй-ҳаракатларнинг амалий исботи бўлди. Унда Навоий шаҳар ҳудудида жойлашган 172 та корхона ва ташкилот 423 та бўш иш ўрни билан иштирок этди. Шундан 175 тасини юқори малака талаб қиладиган бўш иш ўрни ташкил қилди.\n— Бизга асосан, иш излаб ёшлар ва соҳа бўйича беш-олти йил иш стажига эга бўлган мутахассислар мурожаат қилишди, — дейди "Навоийстальконструкция" шуъба корхонаси кадрлар бўлими бошлиғи Зумрад Носирова.\n— Корхонамиз иш фаолияти билан таниш бўлган, иш қобилиятига эга бўлганларга 6 нафар бўш иш ўрнимизга синов муддати билан қабул қилиш учун йўлланма берилди. Энг муҳими, биз ярмарка орқали малакали кадрлар танлаб олиш имконига эга бўлдик.\nКўргазмада қатнашган фуқаролардан 218 нафарига ишга жойлашиш учун йўлланма берилди. Шулардан 125 нафари Навоий шаҳар ўрта махсус билим юрти битирувчиларидир.\n— Мен Навоий индустриал-иқтисодиёт коллежининг металларга ишлов бериш механиги йўналиши битирувчисиман. Ярмаркага ўзим хоҳлаган иш ўрнига эга бўлиш учун боргандим, — дейди Аброр Холиқулов. — "Навоийстальконструкция" шуъба корхонасининг бўш иш ўринлари билан танишганимда, йўналишим бўйича иш ўрни борлигидан хурсанд бўлдим. Ишга қабул қилиш бўйича йўлланма олдим.\nМехнат ярмаркасига мархамат!


Тошкент-Термиз автомобиль йўлини реконструкция қилиш учун 40,7 млн доллар ажратилади — Review.uz\nТошкент-Термиз автомобиль йўлини реконструкция қилиш учун 40,7 млн доллар ажратилади\nМагистраль йўлнинг 1395−1400 ва 1410−1426 км узунликдаги участкаларини таъмирлаш лойиҳаси Ислом тараққиёт банки иштирокида амалга оширилади.\nМ39 Тошкент-Термиз автомобиль йўлининг умумий узунлиги 21 км бўлган иккита участкасини реконструкция қилиш учун Вазирлар Маҳкамасининг 2020 йил 31 декабрдаги қароридан келиб чиққан ҳолда 40,7 млн доллар ажратилади.\nМагистраль йўлнинг 1395−1400 ва 1410−1426 км узунликдаги участкаларини таъмирлаш лойиҳаси Ислом тараққиёт банки (ИТБ) иштирокида амалга оширилади. 35,1 млн долларлик кредит муддати 20 йилни ташкил этади. Қолган 5,5 млн доллар солиқ имтиёзларини ҳисобга олган ҳолда Ўзбекистоннинг ҳиссаси ҳисобланади.\nҲужжатга асосан, кредит ва фоизларни қайтариш, шунингдек комиссия тўловлари ва воситачилик харажатлари қопланиши давлат бюджети ҳисобидан амалга оширилади.\nТошкент-Термиз автомобиль йўли


Виртуал қабулхона Боғланиш 17 Февраль 2017\tОбодлик ва фаровонлик кўзгуси\nШу маънода, истиқлол йилларида халқимизнинг бунёдкорлик салоҳияти юксалиб, кўплаб янги йўл ҳамда кўприклар қурилаётгани, унинг инфратузилмаси халқаро андозалар даражасида ривожлантирилаётгани қувонарлидир. Жумладан, ҳозирги кунда Тошкент шаҳрида амалга оширилаётган улкан ободончилик ва қурилиш ишлари, замонавий ижтимоий соҳа объектлари, йўлсозлик борасидаги илғор тажриба намуналари пойтахтимиз кўркига кўрк бағишламоқда. Буларнинг барчаси шаҳар аҳли ҳамда меҳмонларга ҳар томонлама манзур бўлаяпти. Бу жиҳатлар Президентимиз Шавкат Мирзиёевнинг жорий йил 3 февраль куни Тошкент шаҳрида амалга оширилаётган бунёдкорлик ва йирик лойиҳалар билан танишуви жараёнида ҳам алоҳида таъкидланди. Зеро, мамлакатимиз тараққиётида шаҳару қишлоқларимизда жадал давом эттирилаётган кенг кўламли бунёдкорлик ишлари муҳим аҳамиятга эга бўлмоқда. Бинобарин, мана шундай ишлар халқимизнинг янада тўкис ҳамда фаровон турмуш кечиришини таъминлаётир. Барқарор иқтисодий ривожланиш, аҳоли турмуш даражасининг юксалиши янги талабларни ўртага қўйиши турган гап. Шу жиҳатдан, бугунги кунда юртдошларимизнинг аксарияти ўз шахсий автомобилига эгалиги, транспорт ҳаракатлари қатновларининг ортиб бораётгани инобатга олиниб, қўшимча йўл ва кўприклар қурилишига жиддий эътибор қаратилмоқда. Пойтахтимизнинг Чилонзор туманидаги Бунёдкор ҳамда Муқимий кўчалари кесишган жойда қурилаётган йўлўтказгич ана шундай лойиҳалардан биридир. Чунки шу пайтгача мазкур кўчалар кесишган чорраҳада тирбандлик юзага келиб, ҳайдовчи ва йўловчиларга қатор ноқулайликлар туғдираётган эди.\n— Мазкур объект қурилишига киришганимиздан буён жараён жуда қизғин давом эттирилмоқда, — дейди 13-кўприк қурилиш отряди бошлиғи ўринбосари Улуғбек Аҳмедов. — Бунда автокран, бурғилаш каби 6 та махсус техника воситаси ҳамда ўнлаб кичик механизмлар сингари замонавий ускуналардан унумли фойдаланаяпмиз. Шунингдек, бунёдкорлик юмушларига 600 нафарга яқин ишчи-ходимлар жалб қилинган. Энг муҳими, қурилишда, асосан, маҳаллий корхоналарда ишлаб чиқарилган ашёлар ишлатилаяпти. Кўприкнинг икки томонидан пиёдалар учун умумий узунлиги 131,6 метрлик иккита ер усти ўтиш йўлаги ҳам бунёд этилади. Улар ёғингарчиликдан ҳимояланиш мақсадида махсус мослама ҳамда лифтлар билан жиҳозланади. Бундан кўринадики, қурилиш ниҳоясига етказилгач, нафақат ҳайдовчилар, балки йўловчиларга ҳам катта қулайлик яратилади. Наврўз байрами арафасида фойдаланишга топширилиши режалаштирилаётган мазкур объект пойтахт аҳлига муносиб совға бўлиши аниқ.\nолган суратлар.\tМазкур рукиндаги бошқа мақолалар:\n« Мурожаатларга оид амалий қўлланма\tЖурналистика соҳасида «Олтин қалам» XII Миллий мукофоти »


Ҳой, Пакьяони тинч қўйинг!\n15 май, 2020, 19:30\nТеглар:Флойд Мейвезер | Мэнни Пакьяо\nУ ким билан жанг қилишни ўзи билади.\nБеш вазн тоифасининг собиқ чемпиони Флойд Мэйвезер айни пайтда WBA чемпионлик камарини эгаллаб турган Мэнни Пакьяони жангга чорлаётган ёш боксчиларга танбеҳ берди.\n- Сизлардан “Мэнни Пакяо билан жанг қилмоқчиман”, деган гапни эшитиш қайғули. Пакьяо 41 ёшда. Сиз ёшлар ўзаро куч синашинг, ветеран боксчини тинч қўйинг. Пакьяо ким билан жанг қилишини ўзи танласин, - деди америкалик боксчи.\nПрофессионал бокс тарихида мухлису мутахассислар Мэйвезер ва Пакьяо жангини узоқ кутишган. Ниҳоят 2015 йили тарихий учрашув ташкил этилган ва унда Флойд ғалаба қозонган. Орадан икки йил ўтиб, Мэйвезер фаолиятини якунлаган бўлса-да, реванш учрашуви ҳақида ҳозиргача гапирилади.\nПакьяо Мэйвезерни реваншга чақирмоқда


TİKA Президенти: “Биз ҳамиша ўзбек қардошларимиз ёнидамиз” | www.ziyouz.uz\nБош саҳифа ЯнгиликларTİKA Президенти: “Биз ҳамиша ўзбек қардошларимиз ёнидамиз”\nTİKA Президенти: “Биз ҳамиша ўзбек қардошларимиз ёнидамиз”\nЧоп этилган 20.12.2017 МуаллифС.Салим\nТуркия ҳамкорлик ва мувофиқлаштириш агентлиги (TİKA) Президенти, доктор Сердар Чам бошчилигидаги делегация Ўзбекистонда меҳмон бўлиб, бир қатор давлат ташкилотларида учрашувлар ўтказди.\n19 декабрь куни туркиялик юқори мартабали меҳмон Ўзбекистон Президенти Шавкат Мирзиёев томонидан қабул қилинди.\nПрезидент матбуот хизматига кўра, давлатимиз раҳбари меҳмонни самимий қутлар экан, жорий йил 25-26 октябрь кунлари Туркияга амалга оширилган давлат ташрифи мамлакатларимиз ўртасидаги муносабатларни стратегик ҳамкорлик даражасига олиб чиққанини мамнуният билан таъкидлади.\nЎз навбатида, доктор Сердар Чам Президент Шавкат Мирзиёевга самимий қабул учун миннатдорлик билдирди ва Туркия Президенти Ражаб Тоййиб Эрдўғон ҳамда Бош вазир Бинали Йилдиримнинг эзгу тилакларини етказди.\nСердар Чам давлатимиз раҳбари томонидан илгари сурилган таклиф ва ташаббусларни тўлиқ қўллаб-қувватлашини, бу йўлда бор куч-ғайратини сафарбар этган ҳолда, уларни ҳаётга ўз вақтида ва самарали татбиқ этишга Туркия томони тайёр эканини билдирди.\nУчрашувда TİKAнинг мамлакатимиздаги фаолиятини янада кенгайтириш ва янги босқичга олиб чиқиш муҳимлиги қайд этилди.\nХусусан, иқтисодий, маданий, таълим, соғлиқни сақлаш, атроф-муҳитни муҳофаза қилиш, туризм ва ижтимоий аҳамиятга молик бошқа қатор соҳаларда амалга оширилаётган лойиҳа ва дастурлар ҳажмини бир неча баробар кўпайтириш бўйича келишиб олинди.\nTİKA Президенти Сердар Чам ва Ўзбекистон Ташқи ишлар вазири Абдулазиз Комилов\nTİKA Президенти, шунингдек, Ўзбекистон Ташқи ишлар вазири Абдулазиз Комилов, Ташқи иқтисодий алоқалар вазири Жамшид Хўжаев, Соғлиқни сақлаш вазири Алишер Шодмонов, Бандлик ва меҳнат муносабатлари вазири Актам Ҳаитов, Инвестициялар бўйича давлат қўмитаси раиси Азим Аҳмадхўжаев билан учрашиб, мазкур соҳалардаги ҳамкорлик истиқболларини муҳокама қилди.\nДоктор Сердар Чам, музокараларда, Ўзбекистонни “ота юрт”, “иккинчи уйим” деб атаб, бутун Туркия халқи, жумладан, ўзи қардош ва биродар ўзбек халқига айрича ҳурмат туйишини таъкидлади. Бой тарихга эга, дунё тамаддунига улкан ҳисса қўшган бу ўлка билан алоқаларни янада мустаҳкамлаш муҳимлигига урғу берди.\n“Биз ҳамиша Сизларнинг ёнингиздамиз. Бор имконияту салоҳиятимизни Сизлар билан баҳам кўришдан бошимиз осмонга етади”, – деди TİKA Президенти.\nТуркиялик юқори мартабали меҳмон Ўзбекистонда сўнгги пайтларда амалга оширилаётган турли соҳалардаги ислоҳот ва янгиланишларни ижобий баҳолаб, иқтисодий, демографик ва интеллектуал салоҳияти ошиб бораётган Ўзбекистон келгусида бундан-да катта ютуқларига эришишига ишонч билдирди.\nТуркия Бош вазири девони ҳузуридаги Туркия ҳамкорлик ва мувофиқлаштириш агентлиги 1992 йилда ташкил этилган. TİKA Туркиянинг халқаро майдондаги ўзига хос тимсоли сифатида дунё ҳамжамияти ҳурматини қозонган.\nАгентлик Туркия байроғи остида сайёрамизнинг 140га яқин мамлакатида ҳар йили ўртача 2000 та лойиҳани амалга оширади. Агентлик Мўғулистондан Косовога қадар, Сенегалдан Афғонистонга қадар, Украинадан Мадагаскарга қадар – Европа, Осиё ва Африка қитъаларида ҳамкорлик ва техникавий ёрдам фаолиятини амалга ошириб, миллионлаб инсонлар корига ярамоқда.\nTİKAнинг Тошкентдаги ваколатхонаси Ўзбекистон ва Туркия ҳукуматлари ўртасида имзоланган ҳамкорлик шартномаси доирасида 1994 йил 20 майда очилган. Ваколатхона иқтисодий, техникавий, ижтимоий ва маданий ҳамкорликни ривожлантиришга қаратилган лойиҳа ва дастурларга кўмак бериб келмоқда. Маълумотларга қараганда, TİKA ўтган йиллар мобайнида Ўзбекистонда 23,6 миллион доллар миқдоридаги 700га яқин лойиҳани муваффақиятли амалга оширди.\nТИКА раҳбари Сердар Чам Ўзбекистон Соғлиқни сақлаш вазири билан учрашди. 07.04.2016\n← Аввалги Аввалги Одил Ёқубов. Диёнат (роман)\nКейинги → Кейинги: Абдужалол Раҳимов. Жийда гули (қисса)\nАртур Конан Дойл. Лаби тиртиқ одам (ҳикоя)


Қорақалпоғистон юрагимнинг парчаси » MUZAFFAR.UZ\nҚорақалпоғистон юрагимнинг парчаси\nҚорақалпоғистон юрагимнинг парчасига айланган.\nОиламдаги катта-кичик "хўжайин"лар "пандемия даврида уйда тинч ўтиринг", - дейишса-да, "Аллоҳнинг кўзи тўғри бўлсин", деб яна азим диёрга йўлга чиқдим.\nСамолётга эмас, поездга (люкс!) билет олишгани бир ҳисобда яхши бўлибди.\nУйдаям ўтирувдим, ковид ўлгурнинг ваҳимасидан кўзларим катта-катта очилиб. (Қўрқувнинг кўзи катта бўлади!).\nТиббий ниқоб таққан бўлсак-да, ҳамроҳларим: Муқимий номидаги мусиқали драма театри актрисаси Гулчеҳра Носирова ва шоира Зулфия Мўминовани мухлислар таниб, вокзалдаёқ ўраб олишди.\nАктрисамизга "будька"да ишлар қалай, ғийбатдан олинг, опа!, - деб ("Опа-сингиллар" сериали ) аския қилишса, Зулфияхонга «Аёлга пул беринг", деб бопладингиз-да, дейишарди.\nМана энди Зулфиянинг ҳазилларига қотиб-қотиб, (ичагим буралиб ҳатто!) бир купеда кетяпман.\nСамарқандга келганимизни қўшни хонада кетаётган Гулчеҳрахон нон ва қовоқ сомса кўтариб чиқиб ширинликлар билан меҳмон қилганда билдим. Музаффар Аҳмад юртига кетаётганидан ҳаяжонландими, ҳартугул, "қон босимим ошяпти", - деб эшикдан мўралаб қолди. Унга икки ҳисса кўк чой дамлатиб, аспирин (бори шу эди) ичириб юбордик.\nСўнг лимонли мампази шиминг, дедим.\nБироз гурунгимизга қўшилиб, хайрият, босими жойига тушди-ёв, хонасига кириб ухлаб қолди.\nБиз қон босими ҳақида гап бошладик. Ўзбекистоннинг тўқсон фоиз аҳолисида шу касаллик бор экан. Бўлади-да!\nҚайта ва қайта чойимиздан хабар олиб турган поезд назоратчиси дастурхонимиз файзланиб кетганидан ҳайрон.\nБу бошланиши, дейман, мен, Ўзбекистон "ўзим", дейди.\nАммо асл нарсаларини меҳмонга атайди.\n- Ана, картошка теришяпти.\nКичик жойдан кўплаб қоплаб йиғиб олишибди, дейди деразадан боқиб, Зулфия.\n- Карам узишяпти...\nМен ҳам даланинг бу лаззатини соғиниб кетаман. Тупроқ исини туйгандек бўламан.\nЙўлимиздан саф тортган намунали уйларга қараб, газ, суви ҳам меъёрда бўлсин-да, дейман.\n- Бу аниқ!\nЖавоб қилади Зулфия.\nТалаб ва шартларга жавоб берилмаса одамларга берилмайди!\nШоирам хўп чиройли гапиради-да!\nХуллас, поездда юринг.\nАлбатта, ҳаётсевар, ҳазилни тушунадиган ва беозор кулдирадиган ҳамроҳ билан!..\nОсмон тўла фаришта.\nҲаммалари ҳар ишда, - деганларидек эрта тонгда кутиб олинган меҳмонлар "қайдасан Мўйноқу Элликқалъа, Тахиятошу Тўрткўл" - деб янги автоуловларда одамлар орасига ошиқишди.\nМени эса Нукусда олиб қолишди.\nШундай пандемия даврида ҳам шаҳардаги 2-мусиқа мактабига нафақат ўқувчилар, балки олиму уй бекалари, тижоратчи-ю тадбиркорлар - ўз касбининг эгалари йиғилишибди.\nМиллий либосли ўқувчиларнинг дўмбира чалиб куйлашлари, етти ёшли қизчаларнинг скрипкада жаҳон куйларини қойиллатиб ижро этишлари ўз устозларига олқиш ёғдирди.\nБир зум сочилган хаёлларимни жамлаб, чекка туманларга юборишмаганига бекор ҳафа бўлибман, деб ҳам қўйдим.\nБу ерда овоз кучайтиргичлари ё зўр ишлайди, ёки Аму тўлқинларидан андоза олган майин ва жўшқин овозлар овулу қишлоқлар оша сахролар кезиб, яна қайтиб келадиган даражада ўткирдир. Йўқса, бугунги кунда Женисбеку Муяссархондек фарзандлари опера соҳасида бутун дунёларни забт этармиди?\nЎзи чалиб, ўзи куйлаб берган укпар қадалган қизил бахмал дўппи кийган ўрта яшар аёл назаримда машҳур Тамара Дошумовани ҳам йўлда қолдирди-ёв?..\nЙиғилишдан сўнг ёнимга келиб, ўзини таништирди: "Тошкентда ўқирдим.\nАвария сабаб, икки фарзандим билан бева қолдим.\nОқибатда ўқишни ташлаб, юртимга қайтиб келдим.\nБолаларни ёлғиз катта қилдим.\nЭнди ўқишимни қайта тикламоқчиман. Чунки санъатни жуда севаман.\nУнга "бўлса бўлар, бўлмаса ўзингиздек санъатчиларни йиғиб, маълум ном остида санъат дастаси тузинг", дедим.\nУнинг мунгли кўзлари порлади. Ҳомуш нигоҳи алвонлашиб кетди.\nУмидбаҳш чорловимдан ўзим ҳам қувониб, беиҳтиёр маълум ва машҳур Ажниёзнинг\n"Қибласи Ургенч, орқаси денгиз,\nЖоврини қопқоқдай, моллари семиз,\nБири бирига руҳсатсиз солмас из,\nОти Қорақалпоқ элларим бор эди..." деган мисралари ёдимга тушди.\nЎшаларнинг ворислари-да, бу аёл ҳам!\nЭлликка яқинлашиб-да, ўқисам, диплом олсам, деяпти.\nТўққизинчи ва ўн иккинчи асрлардаги кўтарилиш, Ал Фарғоний, Ал Беруний, Али қушчи, Бекзоду Навоийларни туққан, илмни қадрлаган оналар бор экан, худо ҳоҳласа, учинчи ренессанс, яъни ўзбекларнинг уйғониш даврини ҳам кутиб оламиз.\nБунга йиғилиш давомида ўтказилган викторина ғолибларини қузатиб қалбан ишондим.\nСпорт чемпиони Алишер Ражабов ва иқтидорли санъаткор ёшларни ҳам чақиришибди. Улар ҳақида фильмлар кўрсатиб, чет эл қўшиқларидан тинглатиб, ёшларни эртасига орзуманд этишди.\nБеихтиёр бундай тантаналарни ҳамма болалару набираларимга ҳам илиндим.\nҲам санъат, ҳам билимларни синаш дамлари катта-ю кичикни маърифатга ошно этди.\nСовғага берилган китоблар қўлма қўл бўлди.\nНазаримда шу куни ҳамма уйига китоб варақлагани кетди...\nБундай тадбирлар янада кўпроқ ва хўброқ ташкилланиши керак!\nКучайгани каби карантин,\nҒуборланиб бормоқда кўнглинг.\nЎз уйингга меҳринг қаратиб,\nКиборланиб бормоқда кўнглинг.\n"Ясат!", "Безат!", "Оқла!", "Кўкла!" деб,\nКунлар ўтар оқиб бир зайл.\nБир бошга минг ташвиш юкла, деб,\nУнутилган илмга майл...\nЗиё тарқатишга ичикиш,\nБоғлиқ виждон ҳамда ҳимматга.\nИлму хунарда сал кечикиш,\nТушиб кетар жуда қимматга.\nТелевизор, телефон, интер...\nҚушчадек қўнгандир болалар.\nУлар ўқишига китоб бер,\n"Хунар ўрган!" - деб қил, нолалар.\n"Ғарбда ундоқ, Шарқда мундоқ," - деб,\nШарҳ этасан донолик қилиб.\nҚачон битта шеър ўқиб бериб,\nОлқиш олдинг маънолик қилиб?\nҲавасдасан: "Мега шаҳарлар,\nИлғор мамлакатлар таҳсинда!"\nЮз ювмай: "Қаҳва!" - дер саҳарлар,\nЖинс, эътиқод, бефарқ фаҳш - унда!\nМиллионлаб ёшлар илм олиш,\nТарбия олишдан маҳрумлар.\nБизда бисёр қучоқлаб болиш,\n"Бир кўзли дажжол"га маҳкумлар...\nТанимоғи учун ўзини,\nАжратишга яхши ва ёмон;\nПириллатмай икки кўзини,\nИнтернетдан олиб қоч омон.\n"Ўқиш ва ижодинг ёнма-ён,\nБўлиши шарт!" - деб қилгин хитоб.\nЎзлигини қилсин намоён,\nЮзта эмас, бер мингта китоб!\nМЕНГА НИМАДИР БЎЛЯПТИ\nБиз турган "Асем" (Лобар қиз) меҳмонхонасини оқ кемага ўхшатдим.\nНонуштага ишлатиладиган чиннилардан тортиб, мармар зиналар, ётоқхона мебеллари, кўрпа тўшаклар ҳам чиннидек оппоқ эди.\nШунинг учун уни "Оппоқ Асем" деб атадим.\nҚойилман, хатто жойномози ҳам...\nИе, кеча йўқолиб, мени ўзича куйдирган;\n"шу тўғноғичингизни кўп гапирдингиз-да", деган Зулфия шоирамга "онам берган, онамга бувисидан қолган кумуш тўғноғич-ку у" демай, "йўқолгиси кепти, йўқолибди!", - деганим;\nхонамни тити - пити қилиб қидириб тополмаган матоҳим;\n(во ажабо!), жойнамоз ичидан мўралаб турибди-да!\nЭрталаб "маскам"ни оламан деб, столга ечиб қўйган узугимни тушириб юбордим.\nТўп-тўп оқ гулли гиламда майда олмос кўзли қирқ йиллик узугим йўқ-да!..\nҲатто кўз ойнак тақиб, гиламларни тепа, пастга кўтариб роса қидирдим.\nОхири хона хизматчисига тайинлаб кетдим.\nҲарҳолда чанг ютгичга чиқиб қолар?..\nУчрашувларни ўтказиб, хонамга кирибоқ стол устида ялтираб турган қочқоқ узугимга кўзим тушди.\nМана, узугим ҳам қайтди, тўғноғичим ҳам...\nМенга нимадир бўляпти!\nЎЗБЕКИСТОН МАКТАБДАН БОШЛАНАДИ\nЗ-мактаб ўқувчиларининг икки нафар қизи Зулфия номидаги давлат мукофотини олибди.\nҚоракўллик ўқувчилардан қолишмай етмиш фоиз ўқувчиси пойтахт олийгоҳларига ўқишга кирибди.\nҚолганлари Россия ва Нукусда ўқиётганмиш.\nФан олимпиядаси ғолиблари, турли танлов пешқадамлари, жасур спортчи, машқур санъатчилари беҳисоб мактабнинг сахнасида икки йигитча тойчоқдек сакраб рақсга тушарди.\nЎн ёшли болакай, италянча қўшиқ айтиши, бошидаги тахияси ярашган қизчаларнинг халқ йўлида тор чалиб куйлашлари руҳимни енгиллатарди.\n"Билимни болалар миясига қуйиб қўйиш бефойда.\nАввало ҳар бир инсоннинг ўз ўй-фикри ўзгарсин.\nЯъни одамларга балиқ бериб сийлашнимас, қармоқ солиб, балиқ тутишни ўргатишимиз керак!"\nМактаб ўқитувчиларининг мақсади: юз фоиз битирувчилар нуфузли олийгоҳларга ўқишга кирсин, зиёли бўлсин!\nЗамон ўзгаряпти, дунё янгиланяпти.\nАжабмас, шу мактабдан яқин ўн йилликда Ал Беруний, Ал Хоразмийлар етишиб чиқса!\nҚолаверса, азиз устозлар кўча супуриш, пахта териш каби ишлардан бутунлай озод қилинди.\nМактабда устоз ва шогирд масъулиятига алоҳида аҳамият беришади.\nҲар бир болани уч нафардан ўқитувчи назорат қилади.\nИбройим Юсупов ёзган:\n"... йигит сулувни тебратар,\nБола дунёни тебратар" деган сатрлари хаёлимдан ўтди.\nИлоҳо ўзингдан кўпай, Қорақалпоғим!\nТуп қўйиб, палак ёз!\nҚумлар остидаги олтинларинг, қуёшдан қувватланиб, болга тўлган меваларинг ўз-ўзингники, ўғил-қизингники!\nЭзгу орзуларинг амалга ошсин!\nЯшаш тарзига қараб инсонларнинг ўй - фикри ҳам ўзгаряпти.\nМени олиб юрган йигитчанинг исми Шарыяр экан.\n- Нега Шарыяр?\n- Шарыяр халқ оғзаки ижодидаги шаҳзоданинг исми, - дейди у.\nПодшоҳнинг узоқ кутилган эгизак қиз ва ўғли туғилади.\nИт ва мушукни чақалоқларга алмаштирган кундошлар уларни сандиққа солиб оқизиб юборишади.\nОрадан ўн олти йил ўтиб, сир фош бўлади.\nБолалар ота-онасини топишади. Ўша эгизакларга мослаб опамнинг исмини Анжим, меникини Шарыяр қўйишган...\nТошкент Ахборот Технологиялари Университетини битирган Шарыяр дастлаб чет элга ишлагани кетмоқчи бўлибди.\nАммо онаси рухсат бермабди.\nЭнди у ота юрти, она маконида маънавиятчи бўлиб фаолият юритмоқда.\nДўстларимга қизиқиб шу фикрга келгандим, деб кулади у.\nЭнди ўйласам, ўз еримда қолиб, тўғри иш қилибман.\nБир синфдошим чет элда беш йил юриб қайтди.\nРангли фавворамиз атрофида айланиб, "ақлим бовар қилмаяпти, бу ўзгаришларга", деб айтди...\nЯқиндагина бизда беш дона меҳмонхона ишларди.\nШу кунларда қирқтаси ишга тушяпти.\nЯна саккизтаси қуриляпти.\nБир пайтлар қумлоққа айланган айрим туманлар эндиликда Нукус шаҳридан ҳам ўзиб кетди.\nБу қурилиш, бу бурилишлардан бошим осмонда, гапини давом эттиради у...\nУ-ку, ғурурланса арзийди.\nМен биргина бугунги мактаб қувончларидан ўзимни йўқотиб қўйяпман.\nАхир Ўзбекистон янгиланяпти!\n(Айрим камчиликлар мамлакат миқёсидамас.)\nЎзбекистоннинг тўрт ерида, шу жумладан Нукусда ҳам Ислом Академияси очилди.\nҚирқ - олтмиш фоиз ўттиз, қирқ қаватли турар жойлар қурилиши бошланяпти. Қишлоқларга қисқа вақт ичида тоза ичимлик суви келтириш икки мартага кўпайган.\nЭнг асосийси, одамларнинг эртасига ишончи, президентга муҳаббати ошган.\nМен излаган ва истаган холатлар тезликда кўз олдимда намоён экан, албатта мен бошқа оламдаман!\nБОЛАМ, СЕНСАН МЕНИНГ ШАЪНИМ!\nБолам, сенсан менинг шаъним,\nЗулумотда бўлиб шамим,\nОлқиш олиб юрсанг чақнаб,\nЧунки улар сени мақтаб,\nМени мақтар, болажоним!\nАлбатта, яхши бўлса - болдек ширин бола.\nЁмон бўлса - бало бола!\nБиргина ҳарф ўзгаришида гап кўп.\nЯхшиси, тўрга чиқаради.\nЁмони гўрга тиқади!\nМаҳалла аҳли ҳамма оиланинг турмуш тарзидан ҳабардормасми, қобил фарзанди борларга ҳавас қилишади.\nНоқобилидан - ҳазар!\nШунинг учунми, бири - бирига кўз-қулоқ. Буни тадбирга катта-кичик болаларини эргаштириб келишларидан ҳам тушуниб олдим.\nМен (яна билмадим!) ҳеч қайси вилоятда мол сўйиб, калласини меҳмонга қўйганини кўрмадим.\nҚорақалпоғистонда пишган каллани шундай безатишадики, барака топгурлар, таърифга сўз ожиз.\nАйтайлик, кўзини помидор парраги билан ёпишади, бодрингдан қош қўйиб, киприкларига лимонни юбқа кесиб илишади. Қулоғига пиёздан сирға, буйнига анор доначаларидан маржон, бурнига булғор қалампиридан булоқ...\nБу безатиш ишларида албатта оила аъзоларининг барчаси иштирок этади.\nҚизчалар онасига дастурхон тузатиш билан машғул, ўғлонлар эса ўтин чопиш билан овора.\nАхир, бир келган меҳмонни ўчоқда таом пишириб, қумғонда чой қайнатиб кутиб олганга нима етсин?\nМен бу ернинг меҳмондорчилигини тарғиб қилаётганим йўқ, аммо пандемия даврида ҳам тадбирга ошиққан онахону мезбон отахонларга раҳмат дегим келди.\nҚарийб йил бошидан бери юриш - туриши, гап гаштакларга ошиқиши, улфатлар висолига улгуриши чекланганлар Қорақалпоғистон халқ артистлари концертига оқиб келишмоқда.\nБунинг устига пойтахтдан меҳмонлар ҳам келган...\n"Якка терак" маҳалла аъзолари билан уюштирилган тадбирни, очиғи, ўз маҳалламга ҳам илиндим.\nҚизиқарли саволлар берган, фикрлашга ундайдиган топшириқлар топширган устознинг совғалари, ноёб овоз соҳиби, булбулзабон бахшининг чиқишлари ҳавасимни келтирди.\nБир пайт бошловчи болаларга қараб:\n- Қани, Маша, Маша, деб чақиринглар-чи, ортидан Айиқ ҳам келиб қолса, ажабмас, - деб эълон қилди.\nҚўғирчоқ театри актрисаси беҳад болажон экан, хатто ота-оналарнинг ҳам гулдурос олқишига сабаб бўлди...\nХуллас, Нукусда тантана!\nШу кунларда мен қардош - қариндошлар ҳузурида янги Ўзбекистон, янгича дунёқараш гувоҳи бўлиб юрибман.\nЧоп этилган: 13-11-2020, 20:59\nКўрилган: 1 811\nЧоп этилган: 8-11-2020, 06:10\nЧоп этилган: 14-01-2020, 21:01


Узундан Қоракамаргача… – Сурхон тонги\nБош саҳифа / Жамият / Узундан Қоракамаргача…\nНоябр 3, 2017\tЖамият Изоҳ қолдириш 615 Кўрилди\nТадбиркорлар — юрт таянчи, деб бежиз айтилмайди. Лекин давлат рўйхатидан ўтмасдан, тегишли ҳужжатларни расмийлаштирмасдан туриб, қонунга зид равишда фаолият юритаётган тадбиркорлар ҳам йўқ эмас. Ана шу мақсадда тумандаги савдо, маиший хизмат нуқталари вилоят адлия бошқармаси ходимлари томонидан назоратдан ўтказилди. Ўндан ортиқ реестрдан ўтмаган тадбиркорларга ўша ернинг ўзида ҳужжат расмийлаштирилиб берилди. Бундай сайёр тадбирлар вилоятнинг бошқа туманларида ҳам ўтказилиши режалаштирилган.\nСовуқ кунлар бошланган сари электр энергиясига бўлган талаб ортиб боради. Туман электр тармоқлари корхонаси ўтган асрнинг 70-80-йилларида ўрнатилган ва яроқсиз ҳолга келиб қолган сим- ёғочларни алмаштирмоқда. Бугунгача 180 донадан ортиқ ана шундай симёғочлар ўрнига темир-бетон устунлар қўйилди. Бундан таш- қари, тумандаги бир қатор маҳаллалардаги узатиш қуввати паст бўлган трансформаторлар ўрнига юқори кучланишга эга бўлган узатгичлар қўйилди. Аҳоли бундай эътибордан миннатдор.\nТуманнинг Қоракамар ҳудудида жойлашган 22-ўрта мактабда “Халқ таълимида узлуксиз малака ошириш самаралари” бўйича семинар бўлиб ўтди. Унда вилоятдаги мактабларнинг директор ўринбосарлари, тегишли мутахассислар иштирок этди. Маърузачилар таълим самарадорлигини ошириш борасида ўқитувчилар малакасини тизимли равишда ошириш муҳим аҳамият касб этишини таъкидлаб ўтишди\nШундан сўнг 16 та синфда очиқ дарслар ташкил этилди. Денов, Сариосиё, Олтинсой туманидан келган мутахассис-ўқитувчилар мактаб жамоасининг иш самарадорлиги ва кўрсаткичларига юқори баҳо беришди. Мактаб директори Муҳиддин Нурматов семинар иштирокчиларга бой педагогик тажрибаларни оммалаштириш борасида батафсил маълумот берди.\nБугун маҳалла фаолиятига алоҳида эътибор берилмоқда. Энг муҳими, участка инспекторлари учун маҳалланинг ўзида турар-жой ва идора қуриб берилмоқда. Бу эса кеча-кундуз ҳудудни назорат қилиш имконини бермоқда. Тумандаги Қуйи Мачай қишлоғида ҳам участка инспектори учун турар-жой ва идора қурилиб битказилди. Бундай эътибордан маҳалла фаоллари ва қишлоқ оқсоқоллари ҳукуматимизга ҳамда қурувчиларга миннатдорчилик билдиришмоқда.\n4-ихтисослаштирилган мактаб-интернати ҳамда ТерДУ физика-математика факультети ҳамкорлигида устоз ва шогирдлик анъанаси бўйича конференция бўлиб ўтди. Унда ТерДУ ректори А. Тошқулов, ўқитувчилар А. Сатторов, Ў. Бердиев, И. Аллаков, ушбу мактаб директори, сенатор Ш. Ариповалар маъруза қилишди.\nКонференцияда битирув амалиётини ўтаган талабалар доимий равишда устозлар назоратида бўлиши, тажрибали ўқитувчилар улардан ўз ёрдамларини аямасликлари лозимлиги таъкидлаб ўтилди.\nХабарларни Сафар ОМОН тайёрлади\nОлдинги Қўшқаторлаб экиш баракаси\nКейинги Ички ишлар идоралари ходимлари куни


«Қуръон ва суннат шуъласида ҳаж ва умра қилиш» китобидан иқтибос – Islom Nuri\n«Қуръон ва суннат шуъласида ҳаж ва умра қилиш» китобидан иқтибос\nМуаллиф: шайх Саид Кахтоний\nЯратган ва бандаларига дунё ва охиратдаги бахт-саодатларини кафолатлайдиган ибодатларни мажбурият килиб кўйган Аллох таъолога хамду санолар ва Унинг барча Оламларга рахмат килиб юборилган сўнгги пайгамбарига салоту саломлар бўлсин.\nАллох таъоло шариатида баён килган ибодатлардан бири хаж ва умрадир.\nХаж ва умранинг фазилатлари\nБу ибодатлар банданинг гунохлардан покланиши учун катта синовдир. Расулуллох соллаллоху алайхи ва саллам: «Ким бу Уй (Байтуллох)га келиб, ёмон сўзларни сўзламаса ва фосиклик килмаса, онасидан янги тугилган кунидаги каби (уйига) кайтади» (Имом Муслим, 2/ 983; «Сахихут-Термизий», 1/ 245).\nРасулуллох соллаллоху алайхи ва саллам Амр ибн Ос разияллоху анхуга: «…Хажнинг хам ўзидан аввалги нарса (гунох) ларни йўкотишини билмайсанми?!»- дедилар (Имом Муслим, 1/ 112).\nРасулуллох соллаллоху алайхи ва салламдан: «Кайси амал афзалдир?» деб сўралганида:\n– «Аллох ва расулига иймон келтириш».\n– «Аллох йўлидаги жиход».\n– «Мабрур (Аллох тарафидан бекаму-кўст кабул килинган) хаж»- деб жавоб берганлари накл килинган (Фатхул-Борий», 3/ 381).\nАбдуллох ибн Масъуд разияллоху анху деди: «Расулуллох соллаллоху алайхи ва саллам дедилар: «Умра ва хаж килишда давом этингиз! Чунки хаж ила умра боскон олтин ва кумуш устидаги кирларни кетказганидек, факирлик ва гунохларни кетказади. Мабрур хажнинг жаннатдан бошка мукофоти йўкдир» (Насоий, Термизий, ибн Можжа, имом Ахмад ва бошкалар ривоят килдилар. Албоний «Сахиху ибн Можжа» да сахих деди, 2/553).\nАбу Хурайра деди: «Расулуллох соллаллоху алайхи ва саллам: Аллохнинг карвони учтадир: Гозийлар, хожилар ва умра килувчилар»- дедилар» (Аллома Албоний, «Сахихун-Насоий», 2/ 557; «Сахихул-Жомеъ», 6/108 да бу хадисни сахих деган).\nРасулуллох соллаллоху алайхи ва саллам дедилар: «Аллох йўлида жиходга чиккан, хаж ва умра килган одамлар Аллохнинг карвонидирлар. Аллох уларни чакирди ва улар чакирикка итоат килиб келдилар. Улар хам Ундан тиладилар ва У хам уларнинг тилакларини берди» (Ибн Хиббон, ибн Можжа ва бошкалар ривоят килдилар. Албоний «Сахиху ибн Можжа», 2/ 149 ва «ал-Ахадисус-Сахиха», 4/ 433 да бу хадисни сахих деди).\nРасулуллох соллаллоху алайхи ва саллам дедилар: «Аллохнинг Арафа кунидаги каби жаханнамдан кулларини озод киладиган бошка бир кун йўкдир. У кунда Аллох жуда хам якин келади ва хожи кулларини фаришталарга мактайди ва: «Улар (дуо килиб) нималарни тиладилар?»- дейди» (Имом Муслим ривояти, 2/983).\nХаж – Аллох таъолонинг Китоби, расулуллох соллаллоху алайхи ва салламнинг суннати ва умматнинг ижмоъси билан фарз бўлган ибодатдир.\nАллох таъоло Куръон Каримда деди:\n«… Каъбани хаж (касд) килиш, йўлига кодир бўлган одамлар зиммасидаги Аллохнинг хаккидир…» (Оли Имрон: 97).\n«Ислом беш нарса асосига курилган: … хаж килиш» (Имом Бухорий ривояти, «Фатхул-Борий», 1/49; Имом Муслим ривояти: 1/45).\nОиша разияллоху анхо: «Эй, Аллохнинг расули, хотин-кизларга хам жиход борми?»- деб берган саволларига расулуллох солаллоху алайхи ва саллам: «Ха, уларга уруши бўлмаган жиход бор. У – хаж ва умрадир» – деб жавоб бердилар (Ибн Можжа ва имом Ахмад ривоятлари: «ал-Муснад, 6/156. Албоний бу хадисни «Сахиху ибн Можжа» китобида сахих деди 2/151).\nИслом уммати хажнинг шаръий ибодат эканига ижмоъ килган.\nХаж ва умра беш шартга эга бўлган одамлар учун хаётлари давомида бир марта фарздир.\nЧунки Аллох таъоло: «Мушриклар нажасдирлар ва бу йилдан сўнгра Масжидул-Харомга якинлашмасинлар»- деб амр килгандир (Тавба: 28).\nАбу Хурайра разияллоху анху деди: «Расулуллох соллаллоху алайхи ва саллам Абу Бакр разияллоху анхуни амир килиб хаж килиш учун юборган гурух ичида мени: «Бу йилдан сўнгра хеч бир мушрик хаж кила олмас ва Байтуллохни ялангоч одам тавоф эта олмас!»- деб эълон килишим учун юбордилар» («Фатхул-Борий», 3/483; Имом Муслим ривояти, 2/982; Нававий шархи, 9/115).\nИккинчи шарт: Аклли бўлиш.\nБошка ибодатларда бўлгани каби хажда хам, банданинг аклли бўлиши шарт килинади. Расулуллох соллаллоху алайхи ва саллам дедилар: «Калам уч кишидан кўтарилган (яъни уларга гунох йўкдир): акли кетган аклсиз хушига келгунига кадар, ухлаган уйгонгунича ва бола балогат ёшига етгунига кадар» («Сунан» муаллифлари ва имом Ахмад ривоят килдилар. Албоний бу хадисни сахих деди. «Ирваул-Галил», 3/3-7).\nУчунчи шарт: Балогат ёшига етиш.\nБалогат ёшига етмаган болаларга хаж килиш фарз эмасдир. Бирок, хаж килсалар ота-оналарига савоб ёзилади. Бир хотин боласини кўтариб, расулулллох соллаллоху алайхи ва салламга карата: «Бунинг хажи хаж бўладими?»- деб савол берганида, расулуллох соллаллоху алайхи ва саллам: «Ха, сен учун хам савоб бўлади»- деб жавоб бердилар («Фатхул-Борий», 4/71, Имом Муслим: 2/974).\nРасулуллох соллаллоху алайхи ва саллам дедилар: «Бирон бир бола хаж килса, балогат ёшига етганидан сўнг хаж килиши фарздир. Бирон бир кул хаж килса, озодликка (эришиб, хур бўлганидан сўнгра) хаж килиши фарздир» (Фатхул-Борий»: 4/71; «Ирваул-Галил»: 4/156).\nКул ва чўрининг хаж килиш фарз эмасдир. Хаж килса, хажи дурустдир, аммо фарз ибодат ўрнига ўтмас. Юкоридаги хадис бунга далилдир.\nХаж, хаж килинадиган маконларга бориш имкони бўлган кишилар учунгина фарздир. Йўллари осуда, хаж килишга етарли молу-мулки бўлмаган одамларга хаж килишлари фарз эмасдир.\nХотин-кизлар учун алохида битта шарт бордир. У – махрамларининг бўлишидир. Махрамлари – уларнинг оталари, ака-укалари, тогалари, амакилари, ўгиллари, эркак набиралари, умр йўлдошларидир. Бу шарт, одамлар билан бир гурух ичида бориб-келишларига карамай, гарчи улар ўртасида хотин-кизлар кўп бўлса хам, сокит бўлмайди.\nРасулуллох соллаллоху алайхи ва саллам дедилар: «Хеч бир эркак хотин-кизлар билан, уларнинг махрамлари бўлмаса, сафарга чикмасин. Хотин-киз факатгина махрами билангина сафар киладилар» («Фатхул-Борий», 6/143; Имом муслим ривояти, 3/978).\nШуни хам эслатишимиз керакки, агар хотин-кизлар махрамсиз хаж килсалар, хажлари фарз хаж ўрнига ўтади. Бирок, бу хотин-кизлар махрамсиз хаж килганлари учун гунохкор бўладилар.\nМазкур беш шартни ўзида кўрган хар бир одам, вактни бой бермай хаж килишга шошилиши керак. Чунки расулуллох соллаллоху алайхи ва саллам фарз бўлган хажни касд этиб: «Хаж килиш учун шошилингиз! Чунки сизларнинг хеч бирингиз нималарга дуч келишингизни билмайсиз»- дедилар (Имом Ахмад ривояти, 1/14, Албоний, «Ирваул-Галил», 4/168; «Сахиху Аби Довуд», 1/325; «Сахиху ибн Можжа», 2/147).\nУмар разияллоху анхудан накл килинади. У зот дедилар: «Шу ўлкаларга баъзи одамларни юборсам ва улар имкони бўла туриб хаж килмаётган кимсаларни аниклаб, уларга жизя-солик белгилашларини ўйлаб турибман. Ундай одамлар мусулмон эмаслар, улар мусулмон эмаслар» (Ибн Хажар, «ат-Талхисул-Хабир», 2/223).\nУ зотдан куйидаги хабар хам накл килинган: «Имкони бор, йўллари хавфсиз ва тўла хуррият сохиби бўла туриб, хаж килмаган одам, хохласа яхудий, хохласа насроний бўлиб ўлсин!» (Байхакий, «ас-Сунан ал-Кубро, 4/334; Ибн Хажар, «ат-Талхисул-Хабир», 2/223).\nХаж килиш учун ваколат бериш\nКасаллиги, ўта карилиги ёки бошка бир сабаб билан ўзи хаж кила олмайдиган одамларнинг хаж килиш ваколатини бошкаларга беришлари мумкин. Хажжатул-вадоъда отасининг ўта карилиги сабабли хаж кила олмаганини эслатган ва унинг номидан хаж килишни хохлаган бир аёлга расулуллох соллаллоху алайхи ва саллам: «Унинг ўрнига хаж кил!», деган эдилар (Имом Муслим ривояти, 2/974).\nВаколат билан хаж киладиган одам, Аллохдан кўрккан хамда хаж ва умра ахкомларини яхши билган бўлиши керак. Бундан ташкари, у, хаж ваколатини берган одамнинг мажбуриятини адо этаётганини тўла хис этиши керак.


Сораў: Бүгинги күнде дүнядағы пандемия шараяты, журтымызда да карантин дағаза етилген. Мине сондай жағдайда ҳайыт намаз оқыла ма? Егер буған рухсат берилмесе, үйде шаңарақ ағзалар менен бирге ҳайыт намазын оқыў мүмкин бе?\nЖуўап: Бисмиллаҳир Роҳманир Роҳим. Бизлердиң Ҳанафий мәзҳабымыз бойынша ҳайыт намазын қандайда бир себеп пенен кешиксе мешитте үлкен жәмәәт пенен оқыў мүмкиншилиги болмағанда оны үйде бөлек өз алдына жәмәәт болып оқылмайды. Бул ҳаққында уламаларымыз ацрықша айтып өткен. Атап айтқанда ҳанафий фиқҳи бойынша тийкарғы китаплардан болған “Баҳрур роиқ” китабында былай делинген:\nяғный : “Имам менен бирге ийд намазын оқыў мүмкиншилиги болмаса оны қаза етилмейди. Себеби шәриятимизда ийд намазын белгили шәртлерге көре оқыў мәлим болып, жалғыз оқыўшы адам ушын бул шәртлер толық болмайды ”\nҲайыт намазы дурыс болыўы ушын ҳайыт намазын оқылыўынп улыўмалық рухсат (қәлеген адам кирип шығатуғын орын) болыўы ҳәм ҳайыт намазын адамларға муфтий тәрепинен тайынланған киси оқып бериўи керек. Ҳайыт намазын үйде оқылғанда мине усы шәртлер таўылған болмайды, нәтийжеде намаз дурыс болмайды. Бул ҳаққында Ибн Абидин раҳимаҳуллаҳ былай деген:\nяғный: “Улыўма рухсат - жамеь мешити ашылып, адамлар кириўине рухсат болыўы менен боладв. Ҳәттеки, егер мешитте бир жәмәәт жыйналып, қапыны жаўып алып жума (ямаса ҳайыт) намазын оқыса, намазлары дурыс болмайды ” (“Раддул муҳтор” китабы ).\nБуннан улыўмалық рухсат болмағанда, ҳәтте бир жәмәәтлик мешитке кирип, өз алдына жума ямаса ҳайыт намазларын оқысалар да, намазлары дурыс болмайтуғыны белгили болып атыр.\nҲәзирде көпшилик мусулман журтларының халық аралық ҳәм жергиликли пәтиўа аўқамлары, уламалары мөмин-мусылманлардың жанларын амар сақлаў ушын мешитлерде жыйналмаў, қәўип өтип кеткенше ибадатларды үйде оқып турыў шешимине келген. Буған жеткиликли тийкар бар екенини ҳәм мәселе әҳмийетли екенлигин ескерткен. Атап айтқанда, Германия пәтиўа комитети баслығы доктор Холид ҳанафий айрықша пәтиўа жәриялай отырып, бул жағдайда пандемия ўақтында ийд намазын үйде оқып болмайтуғын екенин өз алдына айтып өткен. Соның менен бирге, Иордания, Пакистан, Ҳиндстанлы уламалар да усы пәтиўаны қоллап-қуўатлаўған. Соны да еслетип өтиў керек, усы жағдайдан келип шығып, ҳайыт намазы оқылмаса да, байрам шадлықларын сақлап қалыў ушын Пайғамбарымыз саллаллоҳу алайҳи ўасалламның бир сүннетлерин тирилтиў мақсетке муўапық болып табылады. Әбиў Саьид разияллаҳу анҳудан рәўият етилген ҳәдисде былай делинген:\nяғный: “Расулуллаҳ саллаллаҳу алвйҳи ўасаллам ийд намазынан алдын нәпил намаз оқымайтуғын еди. Қашан үйине қайтса еки рәкат намаз оқыйтуғын еди” (Имам Ибн Мажа рәўияты ).\nУллы Ҳанафий фиқҳи дәреклеринен бири “Мажмаьул анҳур” китабында былай делинген:\nяғный: “Бил, ҳайыт намазы Зуҳа намазының орнына қойылған. Қашан, ҳайыт намазы қандайда бир себеп пенен кешигип оқылмай қалса, еки ямаса төрт рәкат нәпил намаз оқыў мустаҳаб болады. Төрт ракат оқыған абзал”.\nЖуўмақлап айтқанымызда, ҳәзирги шараятта ҳәммемиз биргеликте, шәриятымыз көрсетпелерине әмел етиўимиз, Аллаҳ тааланың сынақ-имтыханларынан шырайлы жағдайда өтиўге ҳәрекет етиўимиз керек болады. Ўаллаҳу аълам.\nӨзбекстан мусулманлары басқармасы\n669 мәрте оқылды


Brexit оқибатлари » Ўзбекистон янгиликлари – Zamin.uz\n25 август 2019, 07:53\nБритания Европа Иттифоқидан ажраладиган тақдирда мамлакатнинг Ирландия билан чегараси ички чегарадан ташқи чегарага айланиб қолади. Бу қандай иқтисодий оқибатларга олиб келишини The Telegraph нашри таҳлил қилади.\nАйни пайтда Британиянинг Европа Иттифоқидан чиқиш масаласи ҳақида сўз борар экан, Британиянинг Ирландия ва Шимолий Ирландия билан чегара масаласи борасидаги боши берк муаммолар тўсиққа айланган.\nBrexit тарафдорлари назарида, Европа Иттифоқининг ўз чегараси дахлсизлиги тўғрисидаги баҳоналари Буюк Британияни божхона иттифоқи доирасида ушлаб қолиш ва расмий Лондонни «юмшоқ Brexit» келишувини имзолашга мажбур қилишдан бошқа нарса эмас. Аммо Буюк Британиянинг бу эътирозларига Европа Иттифоқига кечроқ қўшилган Польша каби давлатлар эътибор ҳам бермаяпти. Польшанинг Украина билан чегарасида Медика шаҳарчаси мавжуд.\nБу шаҳарчада минглаб юк уловлари Европа Иттифоқига ўтиш учун турнақотор навбатда туради ва ҳайдовчиларда бир уюм божхона назоратидан ўтиш учун керак бўладиган ҳужжатлар бор. Назорат ўта қаттиқ. Рухсатсиз оддий сендвични ҳам олиб ўтиб бўлмайди. Украинадан Польшага арзон озиқ-овқат истаб келаётган украинларнинг навбати узилмайди.\nРасмий Брюссель оддий одамларнинг истакларини инобатга олмаган ҳолда чегарада тартиб ўрнатган. Бу эса табиий ўзгаришларга олиб келган. «Поляк чегарачи ходимларнинг касбий маҳорати ўсган, контрабанда олди-бердиси анча қийинлашган, виждонли ҳалол савдогарлар учун қўшимча рағбат пайдо бўлган. Бу тартибга ҳамма кўникди, қонуний бизнес ривожланди», – дейди Пшемисл савдо палатаси раҳбари Масей Дебицки.\nЛекин бу мисол Европа Иттифоқининг кўп аъзоларига Буюк Британиянинг Ирландия билан чегараси масаласига тушуниш билан ёндашишига халақит беряпти. Британия ҳукумати Brexit’дан сўнг бутун чегара бўйлаб 80 фоиз имтиёзга даъво қилганда Европа Иттифоқи расмийлари маза қилиб кулгани ҳам бор гап. Буюк Британия Brexit’ни ёқласа, Британия Ирландия муносабатларида Медикадаги каби вазият юзага келади. Натижада бир уюм ҳужжат тайёрланиши, чегарадаги турнақатор навбатларга ва асабни ейдиган узоқ кутишларга олиб келади.\nЯнгиликлар » Дунё » Brexit оқибатлари\n12:32 Алишер Усмонов ва бошқа миллиардерлар Brexit‘га қарши


Бўҳрондан ёруғликка йўл « Ўзбекистон Халқ Ҳаракати\nБўҳрондан ёруғликка йўл\n05 January 2017 - 5:00\nАфғонистонда кечаётган урушнинг асосий сабабини Ғарбдаги баъзи сиёсатчилар Московнинг ўйини, деб айтсалар, баъзи московлик демагоглар ёки Москов таъсиридаги ўзбекистонлик демагоглар бу урушни Ғарб давлатларининг ўйини дейдилар.\nБу демагогия Афғонистон тарихини билмасликдан ва юзаки фикрлашдан келиб чиқади. Маълумки, Афғонистон бундан бир ярим аср аввал инглиз ва рус мустамлакачилари томонидан бир томпон минтақа, регион ўлароқ яратилган эди. Бу минтақада ҳар хил қабилалар – жумладан, пуштунлар, тожиклар, ўзбеклар, хазаралар яшар эди.\nМустамлакачилар бу минтақада пуштунларга имтиёз таниди ва бу устунлик Қиролият даврида ҳам, Нажибуллонинг коммунистик режими сўнггигача давом этди. Нажибулло режими тугагач, совет армияси чиқиб кетганидан кейин, пуштун бў маган халқлар ҳокимиятга яна пуштунлар келишига қарши бўлдилар. Бу табиий бир норозилик эди. Яъни 150 йил давомида бу халқларнинг маданияти, тили, анъаналари йўқолиб кетиш таҳликаси остида қолди. Бу халқларнинг на ўз тилида мактаби, на газеталари, на-да бошқа миллий эҳтиёжларини қондириш учун воситалар бор эди.\nВа, шубҳасиз, Афғон жамиятидаги бу муаммо йиллар давомида бу давлатнинг энг заиф жойи бўлиб келди. 1979 йил декабрда бошланган совет экспансияси бу факторни иккинчи планга ўтказди. Афғонистон халқлари умумхавф – рус мустамлакаси қаршисида бирлашдилар. Бу ғалабада пуштуннинг қанча улуши бўлса, тожикнинг ҳам, ўзбекнинг ё хазаранинг ҳам шунча улуши бордир. Улар қозонган бу озодлик энди ҳаммага тенг бўлиниши лозим эди ва бу адолатли бўларди.\nОзодлик демак – ўз тилига эга бўлиш озодлиги, ўз маданияти, ўз анъаналарига соҳиб чиқиш озодлигидир. Бугун Афғонистонда кетаётган урушнинг асосий сабаби ўша миллий фактордир.\nЭътибор қилган бўлсангиз, Афғонистон жумҳурраиси Раббонийга қарши курашаётган кучлар айнан шу баҳонани кўрсатмоқдалар. Раббонийнинг ўз ҳокимиятига маълум этнос кишиларини кўпроқ олиб, қолганларини яқинлаштирмаётганини, ҳатто уларни йўқ қилишга интилаётганини иддао қилмоқдалар.\nБизни қўрқитаётган нарса шуки, бу ғавғо ҳалибери тинчимайди. Ва энг ёмони, бу урушда ғолиб келган томон ҳам ҳақиқий ғалабага эриша олмайди. Чунки, биз юқорида айтган миллий муаммо барибир яшайверади. Бу муаммони ечишга қодир томон Афғонистонда тинчлик ўрнатиши мумкин.\nБу муаммони ечишнинг йўли эса, битта -ўлкадаги барча халқларнинг миллий иродаларини танимоқдир. Энди Ғарб мамлакатлари ўйини ёки Москов ўйинига келайлик.\nҒарб давлатлари, Америка Қўшма Штатлари Афғонистонни собиқ совет империясига қарши бир қарта ўлароқ ўн йил давомида ҳақиқатан, ўйнади. Агар “ўйнади” таъбири жоиз бўлса. Аммо совет импермияси қулагандан кейин ўйин ҳам тамом бўлди. Бизнингча, Московнинг ҳам Афғонистонга қаратилган бир позитсияси ҳалигача шаклланмади, шаклланган бўлса ҳам бу яширин тутилмоқда. Қўпол қилиб айтганда, бугун Афғонистонда Ғарб давлатларининг ҳам, Московнинг ҳам фақат разведкачилари ишламоқда, уларнинг рапортлари ўрганилмоқда.\nНима бўлганда ҳам, Афғонистонга энг яқин қўшни бўлган биз ўзбеклар, у ерда тезроқ тинчлик ўрнатилишига тилакдошмиз. Афғонистон Ғарб ёки Московдан кўпроқ Ўзбекистон ҳукуматини қизиқтириш лозим. У ердаги қондошларимиз тақдири бизни асло бефарқ қолдира олмайди.\nБизнингча, Афғонистон халқларини бирликда ва ҳамжиҳатликда яшатадиган битта сиёсий йўл бор – бу федератссион давлатдир. Акс ҳолда Афғонистон ҳам, Осиё бўлгасидаги бир Югославияга, яъни тинимсиз уруш ва вайронагарчилик минтақасига айланиши мумкин. Эртами-кечми бу мамлакатдаги барча сиёсий гуруҳлар давлат бўҳронидан чиқиш учун бу фикрга келажаклар.


ЯХШИЛИК ИСТАГАН КЎНГИЛ - Ўзбекистон овози газетаси\nЯХШИЛИК ИСТАГАН КЎНГИЛ\n“Олис Қашқадарё, олис Китоб тумани, олис Минжир қишлоғида таваллуд топган, улғайган, мурғак қалбида шоирлик насимлари эсаётган ўсмир қай ошиёнларни мўлжалга олиб қанот қоқади? Шахс ва жамият ҳақида кўп ўйлаймиз, фикрлашамиз, бироқ шу ўринда мезонни пича соддалаштирайлик, ҳаётийроқ ўзанларга олиб тушайлик: оддий фуқаро ва жамият! Ўрта мактабни битирган ўсмир ва жамият! Янаям аниқлаштирсак: Норқобил Жалил ва жамият!”\nБу фикрлар таниқли публицист, ёзувчи Норқобил Жалилнинг яқинда “Ижод” жамоат фонди ҳомийлигида “Тафаккур” нашриётида чоп этилган “Кўнгилдан кўчирмалар” китобига атоқли ёзувчи Хуршид Дўстмуҳаммад ёзган сўз бошидан олинди. У фикрини давом эттириб шундай дейди:\n“Хотира-ёдномалар дарёсига ғарқ бўлишнинг ўзига хос сеҳри, шукуҳи бўлади- муаллифни изтиробга солган армонлар, таассуфлар ўқувчи кўнглига кўчиб ўтади. Норқобилнинг хатидаги, баёнидаги беғуборлик , самимият бундай “кўчиш” таъсирини икки ҳисса оширади. “Ака, қачон келасиз? Укамлар сизни ҳар куни кутади. Автобус келса, югуриб чиқамиз. Яқинда бораман дебсиз, қачон келасиз ўзи?!” деб ёзади Норқобилнинг жияни Зулхумор қизалоқ. “Эҳ, сингилгинам менинг, — жавоб қилади Норқобил. — Мен... зил-замбилдай соғинчни ичига ютиб, кўз ёшсиз йиғлаётган одамман. Нима қилай, бу дунё соғинчдан иборат экан”.\nХотираномани ўқидиму муаллиф дўстим она тупроқ, ота қишлоқ томонларга ойига, ҳафтасига неча бор қатнашининг ҳисобини ололмай қолдим”.\nДарҳақиқат, бу китобда яхшилик, меҳр-оқибат, иймон-эътиқод ҳақида ҳикоя қилинади. Армонлар, хатолар ҳақида гап кетади. Ҳар биримизнинг хатоларимиз, армонларимиз...кишини ўйга толдиради. Китобнинг асосий ғояси – эзгулик. Унинг ҳар саҳифасидан инсонмисан, инсондек яша, деган даъват эшитилаётгандек бўлади.


ФВВ Сирдарёдаги ҳолат ҳақида қўшимча маълумот берди\nСирдарё вилоятининг сув босган ҳудудларида фавқулодда вазиятларнинг оқибатларини бартараф этиш бўйича тадбирлар жадаллаштирилмоқда.\nФВВ матбуот хизмати хабарига кўра, ушбу ҳудуддаги қабристонлар, канализация тизимлари, сув тозалаш иншоотлари чуқур ўрганилмоқда. Шу билан бир қаторда, мазкур объектларда дезинфекция ишлари амалга оширилмоқда.\nСанитария-эпидемиология ҳамда фаровонликни таъминлаш мақсадида, қуриган турар жойларда дезинфекция ишлари бошланган. Оқолтин туманидаги «Аҳиллик» қишлоғи, ўша вилоятнинг «Қўрғонтепа» ва «Сардоба» қишлоқлари ва Мирзаобод туманидаги «Балиқчилик қишлоғи»да ҳам ишлар амалга оширилади.\nЗарарланган ҳудудларда тўпланган 70та уй ҳайвонлари санитария қоидаларига мувофиқ кўмилган. Ёнғин ўчириш машиналари ва мотопомпалар билан тошқин сувларини тортиб олиш ишлари давом этмоқда.\nБилдирилишича, Фавқулодда вазиятлар, Мудофаа вазирликлари ва Миллий гвардия ходимлари ҳудудларни тўпланган қолдиқлардан тозалаш тадбирларини олиб бормоқда Мутасадди хизматлар томонидан эвакуация қилинган жойларда аҳоли ўртасида ёнғинлар ва бошқа тусдаги фавқулодда вазиятларнинг олдини олиш бўйича профилактик тадбирлар ташкиллаштирилмоқда.\nТошқиндан кейинги дастлабки соатларда, 1 майдан бошлаб, Фавқулодда вазиятлар вазирлигида «1205» тезкор алоқа рақамининг фаолияти йўлга қўйилган эди. Айни вақтгача ишонч телефонига 5 609 қўнғироқ келиб тушган. Шулардан 4861 нафар фуқаро фавқулодда вазият оқибатлари бўйича маълумотлар сўраб, мурожаат этган. Шунингдек, уларнинг 287 нафари озиқ-овқат ва бошқа зарур маҳсулотлар масаласида ёрдам сўраган. Мурожаатчилардан 199 нафари кўнгилли қутқарувчи сифатида фавқулодда вазият ўчоғига бориш истагини маълум қилган.\nФВВ Сирдарёдаги ҳолат ҳақида қўшимча маълумот берди 👉 https://kun.uz/27822813\nСирдарёда йил якунига қадар 230та лойиҳа ишга туширилади – вазир


UzNews - “Навбаҳор” - “Пахтакор“ ўйинидаги вазият юзасидан расмий маълумот берилди — видео\n8 апр 2021, 10:13\nУчрашувдан сўнг фаол эътироз билдирган 2 нафар футбол ишқибози ҳудудий ИИБга олиб кетилган.\nНаманган вилояти ИИБ кеча, 7 апрель куни “Навбаҳор” ўйингоҳида бўлиб ўтган “Навбаҳор” ва “Пахтакор“ футбол жамоалари ўртасидаги учрашувдан кейинги вазият хусусида расмий маълумот берди.\nҚайд этилишича, жами 15 800 нафардан ортиқ мухлис бевосита кузатган учрашув қўшиб берилган вақт билан соат 20:25 да тугаган.\nЎйин 1-2 ҳисобидан “Пахтакор”нинг ғалабаси билан якунлангач, мезбон жамоанинг мухлислари томонидан эътирозлар келиб чиққан. ИИБ ходимлари томонидан уларга тушунтириш ва тарғибот ишлари олиб борилиб, тарқатиш чоралари кўрилган.\nШунингдек, ҳакам, меҳмон ўйинчилар ва “Пахтакор” фан клубининг 35 нафар аъзолари назорат остида Наманган шаҳридан кузатиб қўйилган.\n“Мазкур учрашув давомида фуқаролар орасида ҳеч қандай талофат ёки тан жароҳат олиш ҳолатларига йўл қўйилмади.\nТомошабинлар орасида фаол эътироз билдириб, бошқаларга таъсир ўтказмоқчи бўлган 2 нафар футбол ишқибози ажратиб олиниб, Давлатобод туман ИИБга олиб келинди ҳамда шахсига аниқлик киритилиб, тушунтириш ишлари олиб борилди”, дейилади Наманган вилояти ИИБ Ахборот хизмати маълумотида.\nМаълумот учун, мазкур учрашувнинг 89-дақиқасида ҳакам томонидан “Навбаҳор” дарвозасига пенальти белгиланди ва ҳисоб 1-2 кўринишга келди. Бу эса стадионга тўпланган футбол ишқибозларининг кескин эътирозларига сабаб бўлди. Ҳакам пенальти белгилаш ҳақидаги қарорга вазиятни “VAR” тизими орқали кузатганидан сўнг келган.


36604 Ўқиш режими + -\nОдатда ҳар бир ишнинг ўз ҳикмати бўлади. Жумладан, бутун жаҳонга тарқалган вирус сабабли дунё аҳолиси иммунитет ҳосил қилди, десак, адашмаган бўламиз. Шунингдек, муаммо қаршисида довдираб қолмаслик, тез фикрлаш, қулай имконият яратиш, ўзаро ёрдамлашиш, бир-бири билан жипслашиш каби эзгуликлар янада шаклланди.\nАлбатта, бу билан вирус тарқалгани яхши бўлди, демоқчи эмасман, аммо психологик тил билан айтганда, ҳар нарсанинг, яъни айни муаммонинг ҳам яхши томонини кўрсатмоқчиман.\nТаълим соҳасига назар ташласак, юртимизда мактабларнинг вақтинча ёпилгани яхши бўлмади-ю, бироқ онлайн тарзда дарсларнинг йўлга қўйилгани бу борадаги янги имкониятларнинг қирраларини очиб берди. Эндиликда онлайн мактаблар ривожланиб, фарзандларимиз келгусида қўшимча дарсларни ҳам олиши мумкин.\nХусусан, бизнинг ўқитувчиларимиз ҳам телевизор орқали онлайн дарс ўтишмоқда. Бундай қулайлик яратилганидан халқимиз жуда миннатдор. Фақат бир фикр билдирмоқчи эдим: барча дарслар битта каналдан эфирга узатилса, яхши бўларди. Шунда ота-оналар ва болалар ўз дарсларини каналма-канал излаб юришмасди. Эҳтимол, мутасаддилар бу ҳақда ҳам ўйлашаётгандир.\nИлм ҳар қандай вазиятда ҳам тўхтатилмаслиги аввало Ислом тарихида кузатилган. Айтишларича, душман хавф солиб турганда муаллимлар болаларга дарс ўтиши учун урушга олиб борилмаган экан. Шунингдек, асирга тушганлар орасида саводи бўлганлар мусулмонларнинг фарзандларига ҳарф ўргатиш эвазига озод қилинганлар. Илмга эътибор кучли бўлган динда ва элда яшаётганимиз қалбимизда фахр туйғусини уйғотади...\nБиздан талаб қилингани – бу имкониятлардан унумли фойдаланиб, таълим олишда сустлашмаслигимиз, фарзандларимизни назорат қилиб, дарсларини ўз вақтида тайёрлашларини таъминлашимиз зарур. Зеро, илмсиз қолиб, жоҳил бўлиш ҳаммасидан ёмонроқдир. Шундай эмасми?!\n00:45 / 09.02.2017 1324\n02:07 / 21.02.2019 455\n10:00 / 02.12.2019 690\n05:28 / 02.12.2018 577\n11:17 / 14 январь 74724


Замонавий фан, хусусан, социология фани мамлакатда ёки муайян ҳудуддаги вазиятнинг туб сабабларини, илдизларини, умуман олганда, жамоатчилик фикрини ўрганишнинг илмий воситаларини яратди. Бу воситалар ижтимоий сўровлар, интервью, кузатиш каби усуллардан иборат. Ана шу усуллар ёрдамида мавжуд вазият тўғрисида жуда кўп маълумотлар тўплаш мумкин. Лекин социологик усуллар ҳам муайян камчиликлардан холи эмас. Улар бир мавзу бўйича ўтказилади ва чекланган миқдордаги одамлардан маълумотлар олиш имконини беради.\nЎзбекистонда халқ кайфиятини, маҳаллий раҳбарларга муносабатни, мавжуд вазиятни яхшилаш учун нималар қилиш мумкинлиги тўғрисидаги фикрларини билишнинг шундай усули яратилдики, шу кунгача у на социология фанида, на бошқа ижтимоий фанларда, на бирор мамлакатда кузатилган эмас. Бу усул мамлакат Президентининг виртуал қабулхонаси, шунингдек, Халқ қабулхоналари шаклида намоён бўлди.\nМамлакатимизда 2017 йилнинг “Халқ билан мулоқот ва инсон манфаатлари йили” деб эълон қилиниши муносабати билан барча ҳудудда адолат қанчалик қарор топаётганини аниқлаш билан бирга, уни қандай ташкил қилиш механизм ҳамда воситалари ҳам кўрсатиб берилди. Ана шу восита ва механизмлар жаҳон тажрибасида кўрилмаган миқёсда йўлга қўйилди. Тўла ишонч билан айтиш мумкинки, Халқ қабулхоналарининг барча ҳудудда ташкил этилиши том маънодаги, улкан ижтимоий янгиликдир.\nМамлакатимизда Президент Шавкат Мирзиёев ташаббуси билан ташкил этилган Халқ қабулхоналари ва Президентнинг виртуал қабулхонаси демократия тўғрисидаги нафақат бизнинг, балки дунёдаги барча сиёсатшунос ва жамиятшунос олимларнинг ҳам -тасаввурларини бойитди. Халқ қабулхоналарининг фаолияти жойлардаги вазиятни атрофлича ҳамда тўла ўрганиш, аҳолининг кайфияти, мақсад ва орзу-умидларини аниқ билиш имконини бермоқда.\nЖорий йилнинг май ойи охиригача Халқ қабулхоналарига аҳолидан 1 миллионга яқин мурожаатлар келиб тушди. Уларнинг 90 фоиздан ортиғи ўрганиб чиқилди ва -тегишли чоралар кўрилди. Бу эса 1 миллионга яқин аҳолининг мамлакат ҳаётининг турли жабҳаларига оид фикрларидан хабардор бўлинди, деганидир. Дунёдаги энг ривожланган, аҳолиси биздагидан бир неча баравар ортиқ мамлакатларда ҳам бирорта ижтимоий сўров жараёнида бир миллионга яқин аҳоли қамраб олинган эмас.\nХалқ қабулхоналарига келган одамларнинг ҳаммасини ҳам сўзамол, фикрини содда ва лўнда қилиб ифодалаш кўникмаларига эга, деб бўлмайди. Шунинг учун қабулхона ходимлари, уларнинг ўз фикрини баён қилишига кўмаклашишлари, фикрини жамлаб мақсадни баён этишларига ёрдам беришлари керак бўлади. Халқ қабулхоналарининг аксариятида худди ана шундай вазият кузатилмоқда. Қабулхона ходимлари ўзларининг шикоятлари, таклиф ва тавсиялари билан келаётган фуқароларга ҳудуд ҳамда мамлакат раҳбарияти олиб бораётган ички ва ташқи сиёсатнинг долзарб жиҳатларини тушунтиришларию тарғиб қилишлари ҳам айни муддао бўлмоқда.\nТашриф буюрувчилар билдираётган шикоят ҳамда аризалар ҳар доим ҳам ўринли бўлмаслиги мумкин. Ана шундай ҳолларда қабулхона ходимларидан алоҳида эътибор ва маҳорат талаб қилинади. Бундай шикоятчиларни алдаб, тинчлантириб чиқариб юбориш билан иш битмайди. Масалан, эҳтиёжманд шикоятчи маҳалла фуқаролар йиғинидан ёки маҳалла оқсоқолидан етарли эътибор ва ёрдам ололмаётгани тўғрисида арз қилади. Қабулхона ходими шикоятни тинглаганидан кейин, масалани ўрганишни, керак бўлса, тегишли чоралар кўришни айтиш билан бирга эҳтиёжмандликдан чиқишнинг энг қулай ва маъқул йўли тадбиркорлик эканини тушунтирса, нур устига нур бўлади. Худди мана шундай ҳолат қабулхоналарнинг аксариятида кузатилмоқда.\nХалқ билан мулоқотнинг яна бир фойдали ва муҳим жиҳати шундаки, аҳолининг ҳудуд ёки соҳадаги ишлар тўғрисидаги норозиликлари, танқидий фикрлари юқори идораларгача етиб бориши аниқлигини билган баъзи оёғи ердан узилиб қолган раҳбарлар энди қадам ташлашларини ўзгартиришига тўғри келади. Энди улар ўз фаолиятларида ҳар бир қадамни ўйлаб босишга, ходимлар ва аҳоли кайфиятини мунтазам ўрганиш ҳамда ҳисобга олишга мажбур бўлади.\nЎтган бир неча ой давомида Халқ қабулхоналарига келаётган фуқароларнинг фикрларини ўрганиш уларнинг ҳаммаси ҳам шикоят ёки ариза билан келмаётганини кўрсатмоқда. Ўзлари яшаётган ҳудуддаги ёки ишлаётган жамоадаги ижобий ҳолат ва жиҳатларни, раҳбарларнинг ибратли ишларидан юқори идорадагиларни хабардор қилишни, ўша раҳбарларга миннатдорлик билдиришни мақсад қилиб келганлар ҳам оз эмас.\n“Гуруч курмаксиз бўлмайди” деганларидек, Халқ қабулхоналарига келаётганларнинг ҳаммаси ҳам яхши ният билан ташриф буюрмоқда, деб бўлмайди. Уларнинг орасида хусумат туфайли раҳбарларга туҳмат қилишни, вазиятни бузиб кўрсатишни мақсад қилганлар, озроқ бўлса ҳам, учраб турибди. Денгиздаги тўлқинлар сувга тушган ахлатни чеккага чиқариб ташлагани сингари, халқ билан мулоқот жараёнида мамлакатимизда мавжуд камчиликлар бартараф этилмоқда, одамларни менсимай қўйган раҳбарлар, баъзи ғаламис ва туҳматчилар фош этилмоқда.\nҚабулхоналарга келиб тушган ариза ҳамда шикоятлар, Президентимизнинг виртуал қабулхонасига қилинган мурожаатлар вақти-вақти билан умумлаштирилиб, тасниф қилиб турилиши ҳудуд ёки соҳада қандай камчиликлар кўпроқ учраётгани, шунингдек, ишга солинмаган қандай имкониятлар борлигини аниқлашга, пировардида мамлакатимизнинг келажак сари илдам ривожланишига хизмат қилмоқда. Қабулхоналар фаолиятининг оқилона ташкил қилинаётгани, уларнинг фаолиятида расмиятчиликка йўл қўйилмаётгани соҳа, ҳудуд ва мамлакат раҳбариятининг халқ билан муносабатларини янада яқинлаштириб, уларнинг фаолияти самарадорлигини изчил ошириб бораётир. Бу эса ҳудуд ёки соҳанинг, охир-оқибат мамлакатимизнинг кенг миқёсда ривожланишига жиддий туртки бермоқда.\nДавлатимиз раҳбари қайси ҳудудга ташриф буюрса, албатта, у ердаги Халқ қабулхоналарида ҳам бўлиб, аҳолининг дардини тинглаш, уларга кўмаклашиш, -пировардида халқни рози қилиш хусусида мутасаддиларга топшириқ ва кўрсатмалар бермоқда. Зеро, бу муаммоларни ўзимиз ҳал қилиб, бартараф этмасак, ҳеч ким бизга четдан келиб оғиримизни енгил, узоғимизни яқин қилиб бермайди. Шунинг учун Президентимизнинг ушбу эзгу ва ноёб ташаббуси юртдошларимиз томонидан катта мамнуният билан қабул қилиндики, бунинг ортида ватанпарварлик, фидойилик, шу азиз ва жонажон юртга хизмат қилиш, одамларни ҳаётдан мамнун бўлиб яшашларига эришишга қаратилган улуғвор мақсадлар мужассам.\nМазкур рукндаги бошқа мақолалар: « Шаҳар бағридаги бетакрор боғ\tЮрт равнақи, аҳоли фаровонлигига хизмат қилувчи лойиҳалар »